Chin Hill Resettlement Concert Hrang Awnmawi Tumtu Ding Tahan An Thleng Thlang - Chinland Today Media\nDecember 16, 2015 6:39 am·0 comments\nThawng2, John, Cung Aung, Israel, Roland\nChin Hill Resettlement Concert Hrang awnmawi tumtu ding pawl Tahan an thleng fel zo. Tuisun ah Falam Phunsang Tlawngta Pawlkom pawl le hlasaktu ding pawl thawn tonawknak, tuahsin tiimlaamnak an nei cih. Tuini ih Yangon ihsi ra thleng zotu pawl tu Cung Aung – Guitarlist, Israel VSL – Hlasak, John LSL – Bass, Roland – Keyboard pawl an si.\nLaitlang ihsin hlasaktu ding Salai Cung Lian Thawng, Yangon ihsin Myanmar Girl pawl khal thaisun lamah Tahan a thleng ding. Awnmawi tumtu ding pawl cu Cung Aung – Guitarlist, John LSL – Bass , Suu Lay – Drummer, Roland – Keyboard, Van Ee Thang – Keyboard pawl an si ding. ‘Tui ni cu Hall lam ceimawinak le donsang tuahthatnak in caan kan hmang ding.\nThaisun lam ah mallai kan tum ding. Nasaten kan tiimlaam tiah’ John LSL cun a sim. Chin Hill Resettlement Concert cu December 19 zan ah Tahan EFC hall ah tilian le leimin ruangih harsa pawl hrang sumpai hawlnak tuahin awnmawi tumnak le hlasaknak thawn tuah tum mi a si. Himi concert hi Chinland Today Media in a bulhram sponsored nak thawn tuahtum mi a si.#\nChin Hill Resettlement Concert Ralring Fel Ta!!\nCHRC A Suak Ngaingai Ta!\nSingapore Ih “Van Arsi Ih Sunmang Rorum Concert” A Turu Ding\nChin Hill Resettlement Concert A Ni Thawn


Chin Kum Thar Singapore Ah Tluangten Hmangsuak - Chinland Today Media\nChin Kum Thar Singapore Ah Tluangten Hmangsuak\nOctober 6, 2014 3:11 pm·0 comments\nKum tinten Chin Kum Thar tuah theu a si vekin tui’kum khal Singapore ih um Chinmi pawl cun October 5, 2014 colhni ah hlunghlai zetin an tuahsuak thu theih a si.\nPawlkom in hall tumpi an sangih Bus tumpi pathum khal an san bet hlei ah mipi a ra suaktu zaten suncaw Danpauh an do. Rinlopiin Khuallian pathum Salai Cung Aung , Salai James Run Cia Mang le Salai Hre Luai ti pawl in in ra telpi. Cun, Laisang khal ei cekco a si. Zingah Biakkhawmnak in caan hman a siih Tufang FCFS Pastor a simi Rev. Evan. Lal Eng Lian in thuthangtha simnak a nei. Pa Nung Lian Sum in Fanger thutawi simnak a nei ih Mai Dim Dim in Thangthatnak hla a sak.\nRegistration tuahtu pawl\nSuncaw ei khawh thluh hnu ah Salai Rih Lian le Salai Bawi Uk ih hruainak in mipi zaten dingin kut le ke cangvaihnak thawn hlasaknak laam le herkual ciamco a sii. Cun Programme B a siih FCFS ih aw tha pawl hmangin Concert, thiamnak hleice nei pawlin thiamthil hmuhnak (Talent Show) le Chin thuam mawi hmuhnak (Traditional Costume Show) tiin caan hman a si.\nA hmaisabik ah FCFS fala pawlin “Pualva Le Laimi” timi laam an laam. Cuthluh in Concert Part I a si. Concert hi thenhnih ah an then. Salai Sum Tluang in “Hring Dildel Lairam” timi hla thawn mipi awihnak a nei. Mipi lam au thawm cu a khawkin a khawk hrumhro. Cun, Mai Zo Nun Mawi in “Lai Nun Mawi” timi hla a sak. Sunzom in Mai Parte in “Nitlaknak Lamzin, Salai Philip in “Boihte” timi saknak le Mai Tenu hnen in “Hninghno Sal Seh” timi hla pawl thawn awihnak neih a si.\nCun, Chin thuammawi hmuhnak (Traditional Costume Show) a si. Thuam pawl cu ;\n1. Zahau (Salai Liante & Mai Shalom),\n2. Sim (Salai Sum Tluang & Mai Ni Te),\n3. Laizo (Salai Philip & Mai Thluaite),\n4. Hualngo (Salai Aa Pu & Mai Mawi Kuk),\n5. HlawnCeu (Salai Henry & Mai Engte),\n6. Hlawn Mual (Salai Lalte & Mai Hlute)\n7. Zanniat (Salai Cung San & Mai Ni Ni)\n8. Lente (Salai Tluanga & Mai Zo nun)\n9. Hnem Rang (Salai Tlang Din & Mai Jun Moe)\n10. Khualsim (Salai Ceute & Mai Tluangte) tiin hmuhnak neih a si.\nOnline vote peknak khal zarhkhat sung tuah a siih Cumi ih vote ngah tambik Popularity Award ngahtu Cu Salai Tlangdin & Mai Jun Moe an si. Himi Vote ngahtu hrang lawmman sponsored tu tu Chin Hill Company neitu Salai Van Thawng Lian tei’ nupa an si. Cun, thuammawi hmuhnak ih lawmman ngahtu pawl cu;\n1st lawmman ngahtu Laizo thuam a siih (Salai Philip & Mai Thluaite)\n2nd lawmman ngahtu Khualsim Thuam a siih (Salai Ceute & Tluangte)\n3rd lawmman ngahtu Hnem Rang thuam a siih (Salai Tlangdin & Mai Jun Moe) ti pawl an si. An thiam in an zei hai nasa. Zoh an mawi lawlaw. Mipi au thawm khal a dai thei hrimhrim lo.\nCyC pawl laam lai\nCun, Thiamthil hmuhnak in caan hman a siih a hmaisabik ah FCFS usher pawlin Sialkiringcin laam an lam. Cun, Sunday School nauhak pawlin “Lungthlitum” timi an laam. Zuamawknak a si vekin a pehpeh in feh vivo a siih, Mai Madin in santhar laam, hla fingkhat si loih hla fingli kom in 3minute\ntlukih suahmi laam a laam. Dunglam mipi pawl an rak khir ve ciamco. Cun, Salai Pa Thawng in thuphuannak a nei. Thu tla mi a sut phah. Mipi cu hnih rero si ko. Cun, Sui Sui le Thian Thian in Aerobic hmuhnak an nei, Haikhawl Girl Generation pawlin Tulai Korea hla lar tak laam an hmuh ih Salai Ma Hum in hnihsuah sainak a nei. Mipi cu pum dom in, kur thlohthloh phah na, tawkhai tiangih hni na an si ruri. Hnihsuah sai a thiam lawlaw. Cun, CyC pawlin laam mawi zet hmuhnak an nei ih Haikhawl Sister pawlin tulai Korea hla lar laam an hmuh ve.\nJacob & Khuppi\nHimi thiamthil hmuhnak ih lawmman ngahtu pawl cu;\n1st lawmman CyC\n2nd lawmman Sunday School nauhak pawl le\n3rd lawmman ah Salai Mahum ti pawl an si.\nConcert II ah Mai Aa Hnem in “Tikhing Awnmawi” timi thawn mipi a awih, Himi fangah hla ngai phahin Laisang ei a si. Salai Liante in “Laimi Ka Si” timi a sakih mipi an rak turpakak ciamco ve nasa. Salai Croos Aung in “Thazang Ka Lo Pe Ding” timi a sakih Mai Van Helen in “A Hmui In Zoh Hlah” timi thawn mipi a awih hnu ah Salai Khuppi in “Na Um Cun” timi a sak. Salai Jacob in aw thuum nawn in a va sak bawm cun Mipi au thawm cu Singapore khawsung khuh thluh thei ding khopin a thang. A Netabik ah Salai Jacob in Lairam Ngainak hla a sakih cu khalah Khuppi in a bawm thotho. An pahnih an aw an hon suah tlang taktak cu Hall innpi a hnin thluh thei ti tluk a si. An tawkaw nasa mai. Parthi orhtu khal an ngah hnethnet. Khuallian a simi Salai Cung Aung le Salai James Run Cia Mang, Salai Hre Luai ti pawl khalin lungkim hmel pu zetin an zoh.\nCutin caan pawl hman a si hnu ah zuamawknak ih lawmman pawl peknak le thuthannak mal lai neih a si ih Pastor ih thlacamnak in caan tawp a si. Siang lo cingin Pawlkom ih san mi Bus Sungah ciapciap niapniap phahin Tlun zin panih feh a si.\nFCFS In A Vei(4)nk Tipilnak Nei; Mi 4 in Tipilnak Co\nSingapore Um Chinmi Hrang Mission Hna Thok!\nSingapore Ih Chin Kum Thar (Fang-er Puai) Hmannak Ding Hmun Le Hmandan Ding


CYMA president Jh Zoremthanga le CT - Chinland Today Media\nMarch 8, 2009 5:57 pm·1 comment\nA: :Chin mi thawn unau vekah kan ruat aw ih, Leitlun theih ah in zuar thlai vek rori cun kan thei lo. Umnak neilo, hlawhman pe malsawn…tvp ih an ti mi cu a dik in kan hmu lo. An casuah mi vek cekci in mipi hnenah tlangzarh sisehla cun buainak cu hi hnak in a sosang ding ti cu theih cia a si ko.\nA: :Pawl (org) an tam tuk ih pawl 20 lenglo kan dung ni ahcun an ra ih cu miah an tel maw tello cu ka thei lo ih an rak tel tla cu a si menthei, a hran te ih komawknak cu kan nei lo.\nKei khal ka lung\non March 9, 2009 at 10:54 am\nthu thang ttul pawi mawh tuk in run than suak ringring thei ih kan laimi hrang ah cun, pabik tluk ih kan lo zoh mi nansi\ntui ttum kan laimi mizo ram ih um pawl ruang ih ruah nak, rel thei veding ih can in pek ruang ah ka lung awi\nasi khawp mai mizo ram ah hin kan lai mi tam pi kan um ti cu rel ttul ah ka ruat lo Cu mi lak ah kan laimi hi( tedim)( falam )(hakha ) tin kan um ih cun kan hung um khaw sat dan khal a bang aw ciau lo\na hren kan ram uk nak hrat lo ruangih har sat nak ruang ih um khawte ah kan tam sum pai hawl ih um khal khawpi khawte ah kan tam ko ram dang feh duh ih um kan um\n1, harsat ruang ih um mi pawl cun an thil sual kan tuah lem in ka ringlo\n2,sumpai hawl ih um pawl hin, an mi pi rit theih thil ah na tuk in kan hung siat suah\n3,ram dang feh nak duh ih um pawl hin kan siat suah ciam cocu ka ring lo,\nTui ttum ih hi ti vek ca rak ngan kan um hi cu kan mi pi hrang ah har sat nak thlen tu kan si pang kei ti a phan um na sa\nHica ruang ih ram dang kan thleng thei khal a si len\nkan laimi tam sawn ram dang feh ve thei lo ziangmaw zat an um ding si khawh\nhi vek ca ngan lo khal in ram dang cu pathian bawm nak in kan feh rero ko\ntui hnu khal ah kan feh lai rero koding\n4, kan mi phun har sa taktak pawl sawn cu khawte ah an phu tawk ten mi ziang maw zat kan um ti hi ram dang um leh a beng var deuh pawl hin kan theih hngilh a phan um zet\n5, Kan ram a that cun kir sal ding mi hlir kan si, ruang ah tuahcun Kan nun hum him awk nak mizoram, kan ei cuam mizoram, a si laihrih ruang ah\nan pawi khawih lo tei um hi kan hna cu a si in ka thei\nKan lai ram ve thung ah hi vek in rung um ve hai seh la, ziang vek in kan rak zoh thei ve ding ti hi ka ruet hreu, Khawi maw zawng ah cun kan par ah an ttha tuk tin ka ruat hreu, bakah tu cun unau vek kan si u nau kan si nak kan sar aw rero thlang ti nak ih lai ah\nHi vek buai nak a um hi cu pawi kati Nannan mah hotu pawl in ziang kim kan mi phun hrang hna ttuan re thei tu nan si vek in pathian bawm nak thawn nan rel fel thei ko ding ti ka zum ih ka hna a ngam ttawngttai nak le fim thiam nak hmang in kan mi phun laimi hrang ah ttuan ciau uh si ti cu pathian hmin in tha zang pe in ka lo sawm duh lung awi


Ka fahniang cu "A Ram Hrang Ah Nun A Hlan Ram Dai Ah" | Falam Online Media\nMay 28, 2021 Ni Hnem Sung\t0 Comments\nA NUN A HLAN RAM DAI AH\nZa Ar khuang khalin a ṭhang thei nawnlo maw ka cawi hrinhniangte cu. A nui zaṭial dawm lo men in, doral misual rual pawl cun an zalh men aw Ram dai ah a cui ka thin.\nDairial na can zawnah, na lungsirte talin sunghno ka nu khuiah na um? ti`n i hlam keicu maw… Ka fahniang.\nZaankhua rung maw miarmo in, na zuat bawh-ar pawl cu lawi zai an rel, riahbuk an pan. Na zuun an phur tel. Asinan nangcu ziangtik hmanah lawi zai na rel nawn zik silo maw… Sungkim tei duhthu kan samnak kan run-inn cu, run dai ah na can ter.\nRa kir sal aw fahniangte ti`n na zuuntham na Pa thawn ka au. Kir zai na rel nawn silo maw. Thih ṭih lo men bangin ram duhdawtnak ruangah Ralṭhat na suah. na va pacang em. Ka fahniang.\nA nui mit zohin aa liapli te kha, Pacangṭha Cungte ti`n hmin dai nawn loih kawh na si thlang ding. na sunglawi tuk hokhaw maw Cungte.\nNa feh ni ihsin na ra tlun sal ding hngakin ni le thla cu na Pa thawn kan siar thawk. Kan siar sung a va reilo em. Kan siar khawplo. Mawhthluk co lo NiThla catar lamlam hi kan mawhthluk thul.\nCuti ih ni le thla kan siar rero laiah cun zanmang hmanih ka ruah banlomi na thu thawmthang sia cun i deng” na fahniangte cu Ram hrangah a nun a hlan ti in.\nAI zaw… ka Arsi cu vanlaizawlin a tla kuai ta maw…A CUI KA THIN” ti`n ka au, ka mitthli cu vanrialruah bang a sur. Mulemal nei thiamlo in ka khawsa…\nCungte, khuanui zarah miralṭha rual na hawi le pawl cu, nikhat ni ni ah nehnak thantar thawn an ra tlung leh lai ding. Cui caan ah na rauthla talin rak thlun tlung ve awla maw.\nSunloih phu miralṭha val rual pawl hi kan sunloih ni a thleng lai ding. Na pheikhai pi na rual le pawl cu an sungkhat unau thawn lungawinak mitthli biangah luang phahin an pawm aw ding. Ngai awknak thu an hlan aw ding sikhaw. ka zoh ngam lo ding e kei na nu mivanduai hin.\nCui caan ah na hawi le hnenah Ka fahniang Cungte a tel ve maw? ti`n ka sut phiarpho kei ih, hi tin in sawn kei cu maw … “Na fahniang Cungte cu a Ram duhdawt ruangah a nun a hlan RAM DAI AH ” ti`n.\nKa ngai ngamlo…ka ruat thiamlo ka fahniang…na rauthla te cu kei na Nu hin Pangpar ṭhi thawn ka lo hmuak ve ding maw. Kan ngaiawknak thu tla kan ruah aw kei cu …\nKa rak hngakhlap bikmi cu maw Cungte, Nehnak co ih na ra tlun tikih, nan raldonak hmunih na tawn teh mi, na riahsiatnak le, lungawinak thu siseh, na raldo dan pawl leh, kan ngaiawknak thu tintian diriam takih kan Sungkim tei ruahawk khawm ding hi na Nu hin hla bang ka rak sak nan sikhaw maw.\nKan Biak Pathian thangthat dingin, mi cu an Sungkua ten Biakin lam panin an feh ding, ka zoh ngam ziklo ve.. kan kim nawnlo, kan fahniangte Cungte a tel nawnlo ve” kan ti ding. Cui caan ah Sunghno na Nu maw, na Pa sawn ha maw lileng deuh ding.\nCungte, na taksa cu leidai ah ria-ral men khalsehla, Ram na duhdawtnak lungput leh, Ram hrangih pacangṭha na sinak na hmin hi a dai nawnlo ding san khuk tiang. Miralṭha Cungte Pacangṭha Cungte ti`n…\nṬahnak um nawnlo nak hmun Van khawpi nuam ah, kan sung zaten kan tawng-aw ding maw Cungte. Cui hmunah cun ṭhenawknak hrimhrim a um nawnlo ding. Cungte mangṭha mangṭha ….\nKa fahniang cu “A RAM HRANGAH A NUN A HLAN RAM DAI AH”\n**Cicin Bawithang in Paralṭha Salai Cung Nawl Piang ih Nu, Nu Thiam hrangah a ngan mi a si…\n← Falam : Ningzak neilo zetih cangvai hmang pawl ralrin an pe\nKayah CM hlun khal Meithal a kai thok zo →\nVP2 Pu Henry Van Ṭhio ih Chin mi hrang Hnaṭuanmi by JP Biak Tin Sang


Johnny Ih Lukhuh Khui Ah Si? - Chinland Today Media\nDecember 14, 2010 12:36 am·0 comments\nKa beiseinak cu na hnenah ka ret ringring ding. Nangmah cu ka lo thangtthat sinsin ding. – Saam 71:14\n– Joel 1-3\n– Thuphuan 5\nThuanthu pakhat ah innsang pakhat cu nuam aw dingin picnic an feh ih tili kap ah an leeng. Kum (5) mi an fapa te cu tili sungah a ttum, ti thuknak lam ah a feh ih a pil. Nauhak pa cu ti sungah pil phah, phuan phah in bomnak dil ih a raak rerolai ah upa pawl cu zohman tileuh thiam an um lo ruangah thinphang in suk le so tikap ah an tlan rero. Mi pakhat in cuih thilcangmi a hmuh tikah tili sungah zamrangzet in a dawp ih nauhak pate cu a ruun. Ttihphangzet cingin zianghman a khawng aw lomi nauhak pate cu tikap ih a hun suahpi tikah a theihmi awkam cu, a nu in thinhengzet in, “Johnny ih lukhuh khui ah si?” ti a si.\nKan nunnak ah Pathian ih mangbangza thil thupizet a tuahmi pawl parah thinlung bun loin thil fate le ttukttak parah phunzai le vuihram kan hmang ttheu. Kan duhzawng ih a ra cang lomi thil fate parah atu le atu kan thinlung kan ret sawn pang ttheu. Thil fate parah lungkim loin kan vuihram tikah, “Johnny ih lukhuh khui ah si?” tiah a suttu nu vek kan si.\nPaul in, “Nan parih ziangvek a thlen khal le nan lungawi uh,” (1 Thes. 5:18) a ti. Kan parih a ra cangmi thil ziangtinkim ah lungawi kan thiam lo thei men, asinan ziang tinkim ah lungawithu kan sim thei. Kan dam lo tikah le kan hnattuannak ah remcaang thei loin kan sungral tikah lungawi a harzet men ding. Asinan atuih kan nunnak hrangah thil ttha in pekmi parah le hmailam kan thlarau nunnak in pekmi parah lungawi ding kan si. – David Roper\nPathian ih thluasuah cu cem ni a neih lo vekin,\nKa thangtthatnak khal cem a nei lo ding;\nNitinte ih kan parih a tthatnak,\nCatbaang lo ih a luangliammi pawl ruangah! – Adams\nKan buainak pawl lawng ruat saal ringring hnakin,\nA thluasuah pawl hrangah Pathian thangtthat sawn uhsi!


CNLD A VOTE NAK DING ARUANG 12 BAK FIANG KO IN A CHIM – The Chinlung Post\nCNLD A VOTE NAK DING ARUANG 12 BAK FIANG KO IN A CHIM\nZiangruang Chin Party Ka Vote Ding? Pakhatnak. Chin mi ka si ruangah Chin Party cu keimai ta, ka party a si. Pahnihnak. Chinram lo “Ka Ram” ka ti thei mi ram dang a um lo. Chin ram cu ka ram, Chin miphun cu ka miphun, Chin party cu ka party, Chin tlang, tiva, thing.., pawl cu Pathian in pek mi kanmai ta a si. Cupawl cu hnamdang kutih hlan ka siang lo. Chin pacang rori tawlrelter ka duh.\nPathumnak. Chin Party hruaitupawl rin tlak an si. Pu Ngaisak, High Court Attoney a si ih zumtupawl harsat tong tampi bawmtu a si. Pu NTK: M. Th., MA (Pub. Admin), D. Litt., a si. Tawnteh le talent nei tha miphun duhdawttu a si. Pu Zozam khal hruaitu tling a si. Cuhleiah Salai Ceu Bik Thawng, Cherry Zahau, Salai PP, Salai Hngepi pawlin an dinpi.\nPalinak. Naypyitaw mithmai an zoh a ṭul lo. Chinmi mithmai an zoh sawn ding. Chin mipi thu an ngai lo a si ahcun an zungah luhhnawhin an taw kan sit thei ding, Panganak . Thinglam tah an hau lo ding. Biakinn sak an kham lo ding. Phurang an sak lo ding. Saya David Lah vek pastor le Evan thawng an thlak lo ding.\nParuknak. Mai miphun nautat le rel sia in sumpai le hnamdang rinsamin an tawivak lo ding. Pasarihnak. Budget riral um loin man nei zetin an hmang ding. Pariatnak. Calai le nunphung an kilhim thei ding. Pakuanak. Milem hmaiah maw minung hmaiah khal an kun lo ding. Khi pawl vek cu an si lo ding. Pahranak. Federal ngahnak dingah le Danhrampi remnak hrang Chinmi aiawhin thu an sim ve thei thlang ding. An zuam thei ding.\nHleikhatnak. Acozah an tuah thei maw thei lo a thupibik a si lo. Kan miphun ah kan lungrual, kan miphun kan upat, kan duhdawt…ti a lang hi a thupi sawn. Hleihnihnak. Naypyitaw ah innhmun an co ve ding. Share le post sal a theih. Hnamdang tantupawl hrang thuthang tha. Ka buai deuh ruangah post ka cawl hrih thlang ding. Credit: Robert Tahan.


Guinness World Record Ngahtu Pawlin Sumpai Ziangzat An Ngah Ding Na Zum? An Ngahmi Hi A Mak Zet !!! – Meifar\nGuinness World Record Ngahtu Pawlin Sumpai Ziangzat An Ngah Ding Na Zum? An Ngahmi Hi A Mak Zet !!!\nLeitlun huap sinak hleice ‘Guinness World Record’ ngahtu cu zo cio khalin an duh, Guinness World Record ngahtu pawl cu thuthang phunphun cahmai ah an tarlang ṭheu. Mi tampi in Guinness World Record ngah cu lennak a si an tiih sumpai tam zet ngah dingah an rak ruat.\nAsilen, sumpai ziangzat an ngah ding ti na zum? Awle, Guinness World Record ngahtu pawlin sumpai zianghman an ngah lo, an ngahmi cu capi certificate lawng an ngah ih Guinness World Record cabu sungah an hmin an ngankhum.\nGuinness World Record ṭuanvo neitu in, “Mi hlawhtling pawl pholannak ah kan hmang, an hlawhtlinnak hi kan rak lawmpi ih midang thazang peknak ah kan tuah.\nGuinness World Record ngahtu hnenah sumpai zianghman kan pe dah lo, sponsorship kan tawlrel sak thei ih Guinness World Record ngah dingih zuam rerotu pawl hnenah an ṭulsammi thilri bungrua pawl kan pe thei” tin an tarlang.\nBiakinn Sungah A Fanu 3 A Kap That Hnuah Amah Le Mah A Kap Thataw\nMalaysia Ah Chinpa Motor In Pah That


NUG In Rohingyas Thuhla A Buaipi Ding – Meifar\nLeitlun huap court sangbik International Court of Justice (ICJ) in arak buapi rero mi Rohingya thuhla cu Myanmar mipi cozah NUG in a buaipi ding thu a phuang.\n2016-2017 kum ah Myanmar ralkap pawlin a ramsung ih um Rohingya miphun pawl cu ti cimit arak tum. An inn le lo a urkang sak ih an nunau pawl a pawngsual, nauhak tete khal an that.\nRohingya miphum 700,000 hrawng cu Bangladesh ramah an tlan. 2019 kum ah Organisation of Islamic Cooperation (OIC) aiawh in Gambia ramin Myanmar cozah cu taza a cuai. December 2019 ah Myanmar thuron petu Daw Aung San Suu Kyi in leitlun court hmaiah Myanmar rampi cu arak humhim ih an thubuai cu a feh rero lai.\n2021 kum ah Myanmar mipi cozah National Unity Government (NUG) in Rohingya thuhla buaipinak ih a tel ding thu a phuang. Leitlun huap court ICJ thawn hna an ṭuantlang dingih Rohingya pawl hrang thudik an phosuak tum.\nNUG palai Dr.Sasa in “Kan ulenau Rohingya pawl hrang lairelnak dik aum theinak dingah leitlun huap court ICJ thawn hna kan ṭuantlang ding” a ti. Myanmar ralkap cozah in Rohingyas pawl ko kirsal cu an duh lo, mipi cozah NUG khalin ko kirsal ding thuhla cu an relsuak lo.\n“Cakuat Delete Leuhleuh, Koppi Kiangih Phone Ret Ngam Lo Pawl Cu Mibum Hmang, Rinum Lo An Si” A Ti Ruangah Online Mipi Pawl An El’aw Ciamco


Rakhine ramṭhen ah Rocket them a tlak ih kiangkap Leilung a hnin thluh | Falam Online Media\nRakhine ramṭhen ah Rocket them a tlak ih kiangkap Leilung a hnin thluh\nDecember 27 zaan ah Rakhine ramṭhen, Munaung (မာန်အောင်) le Thandwe Township (သံတွဲမြို့နယ်) kiang tipi thuanthum ah hman nawn lomi Rocket them a tla ruangah kaingkap naivai khua pawl a hnin thluh.\n“Zaan nazi 10 luan hrawng ah Munaung khua nisuahnak thlanglam tipi thuanthum ah Van par ihsin meisa vek thil rang a tlak lai kan hmu. Curualin a ring zetmi thawmvang a thang” tiah Munaung ih um U Htwe Naing in RFA hnen ah a sim ih “Tipi par ih hnaṭuan ngakai Lawng le Tikap ih um khawngaw hliamhma tuar an um le um lo ti cu kan thei ciang lo” a ti.\nThandwe Township, Pyine hluttaw palai U Win Naing khal in “zaan nazi 10 luan hrawng ah Ṭek tlak awn vek thawmvang ringzet a suak ih leilung khal a hnin thluh” a ti.\nHih thuthawn pehparin Thandwe Township khuaUk ṭuanvonei hnen ah RFA in a biak nan let nak an dong lo.\nChina, Beijing ih vanzam thawn pehparmi zung pakhat in Union of Myanmar Air Transport Authority hnen ih ralrinnak ca a kuat mi ah “December 27, zaan nazi 10:34 ah Munaung Airport thlanglam peng 45 hlat hrawng ah Rocket ih bun telmi ṭangkai nawnlo a them a tla men thei” tiah an ngan a si.\nKum 2016 ah Kachin ram ah 4.5m sau 1.2m kau thir hlum cu Van par in a rak tlak dah ih inn pakhat a siatsuah nan hliamhmatuar le khawngaw cu an um lo. Thir par ahcun Taluk ca a nganaw ruangah China in boruak par ih a thlah mi rocket lole Satellite them siding an zum. Tuṭum, Rakhine ramṭhen ih tlak mi Rocket them khal hi China pawl ih hmanmi Space Junk siding an zum.\n← Malaysia ih Mithi cu Falam ah Ruakvui siang\nThingkuang sungih lek rero unau 3 cu an cangsual ih Thawpit in an thi →\nKalaymyo, Thazi (သာစည်) khua boruak sosang, Tukhalah an kapaw rero\nNaypyidaw ih bomb a puak hnu in Ralhraang pawl an thlaphang a zual\nOctober 10, 2021 Ni Hnem Sung 0


Thuthup Timi Cu - Chinland Today Media\nMay 15, 2009 7:33 am·0 comments\nKei ih ka phuanmi fimnak cu Pathian thuthup fimnak, milai zohman ih theih lomi, leilung seem hlan ihsin Pathian in kanmai’ sunlawinak dingih a rak tumtah ciami fimnak a si. -1Korin 2:7\n– 2Siangpahrang 22-23\nRhonda Byrne ih nganmi The Secret cu zuar khongh tambikmi cabu a si. A nganmi cu: Na duhmi thil ziangkhal a olsambik ih ngah thei daan le atu lungawi in um aw” ti a si. A sim duhmi cu na lung lo awi tertu thil pawl lawng na ruat ahcun lungawinak thil pawl in an lo hip ding. A olzet a bang.\nBaibal ih simmi nunnak thuthup thawn cu an dang awzet. Baibal ih nunnak thuthup cu “Khrih Jesuh thawn pehzom awknak thawngin nunnak in petu Thlarau ih daan in sualnak le thihnak daan sung ihsin in luatter zo” (Rom 8:2) ti a si.\nPaul in a thupibik theih dingmi cu Khrih le thinglamtah parih a thihnak thu a si (1 Kor 2:2) a ti. Atu caan tawite sung hrang lungawinak lawng ruah cu aat hna a si a ti (c.14). Pathian ih huham cahnak an pom lo ih annih hrang ahcun thulolak men a si.\nBawipa in thuthup theih duh hiarnak thawn in sersiam. Pathian thuthup fimnak cu caan rei nawn thuh a si (c. 7). Asinan atu ahcun Thlarau Thianghlim thawngin phuan a si zo. A phuansuahmi thuthup cu lungawinak co dingah lungawitertu thil pawl ruahnak in a si lo, Jesuh Khrih thinlung neihnak in a si (c.16).\nIn luattertu daan a um,\nCuih thu cu Rom 8 sungin theihmi a si;\nCuih thuthup cu Pathian thawn nun tlang le,\nNitin a Thu ah hngohsan a si.\nRei-awh lungawinak thu thei dingah Jesuh kan theih fiang a ttul.


North Dagon, Super Futsal bualrawn kahawknak ah mino pakhat nunnak liam | Falam Online Media\nYangon, North Dagon, No 44 veng, Super Futsal bualrawn kahawknak ah mino pakhat a nunnak liam.\nCumicu mizaan May 23 ih thilthleng a siih vansiattongtu cu Dagon University Old Star football team sungtel နဂါးလေး tiih kohmi ဆန်းထွန်းအောင်ရွှေလှိုင် a si thu FB cahmai ah an tarlang.\n“DUOS dinsuahtu hruaitu pakhat a si mi kan unau နဂါးလေး cu mizaan ih North Dagon kahawknak ah a nunnak liam. Palhsual in an kap ngah pang ruangah kan unau pakhat kan sung a si” tiah Dagon University Old Star team in an phuang.\nTulaifang hi Yangon khuasung veng ṭhenkhat ah kahawknak a khaat2 in a suak ṭheu ih sunlai rori ah SAC ralhraang lam ṭang kahthatmi hmuh ding an um bangin mawh neilo mipi that tuar mi khal hmuh ding an um.\nMizaan khalah vengsung vehvaitu SAC ralhraang le mipi tongaw in boruak a sosang ih beunak hawl ih veng sung ih tlanlut mipi ṭhenkhat cu North Dagon, No 44 veng, Super Futsal bualrawn tiang ralhraang in an dawi ih meithal khal an hmetpuak tiah theih a si.\n← Falam ah SAC ralhraang Helicopter a ṭum + Atufang Falam dinhmun\nYangon Mopuai bomb puak ah Monu telin amalbik 2 thi →


Thlarau thawn Khat - Chinland Today Media\nApril 14, 2012 11:32 pm·0 comments\nHih khawvel daan ahhin kop nawn hlah uh; cuhnak in nan thinlung kha tharthawh tahrat in thlengh aw sawn uh. Cuti’n Pathian ih duhnak cu nan thei dingih Pathian hmai ah ziangso a ttha, ziangso a lungawimi a si tile ziangso a famkimmi a si ti nan thei ding. – Rom 12:2\nBible Siar Ding: 2 Korin 4\nPathian in zumtu kannih pawl hi upat tlak, a cakmi le a thianghlimmi ah tuah in duh. Kan parah Pathian cangvaih a duh. Himi hi ka duhbikmi a si. Bawipa in theihter a lo duhmi cu: nangmah cu rundammi, thianhlimtermi, le nehnaklam pan ih a tthanglian reromi na si zia theih fiang awknak na neih ding hi a si. Amah in zum theinak thinlung a lo pek. Pathian in na hrangah khuakhannak a nei. “Na thinlung a saannak vancung ih na bun ding” (Kol. 3:2) le Khrih thawn um tlangtu na si ding a lo duhsak a si.\nJesuh ih hmin cu na saal nolh cingcing thei lo ding. Ziangtluk caan ttha sunglawizet so kan neih, a hmin ih thla kan cam caan ah Pathian sunlawinak a rung thleng, mei-alh a hlio, zumnak a cak, ih thimnak cu tleunak in a neh.\nJesuh cu minung hrangah nunnak le tleunak a si; zokhal in khawthim lakah um cingin tleunak an nei thei lo ding (John 8:12). “Cuih nan nunnak taktak cu Khrih a si ih Amah a lang tikah nannih tla Amah thawn nan lang tlang dingih a sunlawinak nan ttawm ve ding a si” (Kolose 3:4). Amah a umnak ah natnak an dam. Amai’ umpinak cu ziang hmuahhmuah hnakin a nasa. Pathian Ttongkam in kan nunnak ah thunei thei dingin kan cosaan a ttul. Pathian thutthennak kan parah a thlenih Amah ih in simhrin hi leitlun khawvel thawn siatral tlang lo ding in duhsak ruangah a si (1 Kor. 11:32).\nJesuh tel loin nunnak ka nei thei ding maw? Lungawinak le pawlkomnak teh kan nei thei ding maw? Jesuh in, “Hih leilung uktu pa a ra zo; anih in Ka parah thuneihnak zianghman a nei lo” a ti (John 14:30). Pathian Fapa kan sungih a um ahcun nunnak, lungawinak le famkimnak kan nei ding.\nThlarau Thianghlim sungah a luangliammi nun kan neih tengteng a ttul. Pathian cu Jesuh sung siar lo zianghman ah lungawinak a nei lo. Kannih cu leilung ih cite kan si (Matt. 5:13). Kannih cu saazet (hot) ding kan si ih hlum fangfang (lukewarm) ding kan si lo (Thup. 3:16). Pathian cu na thinlung takin hawl awla, zum fek aw!\nNa nunnak cu Pathian ih huham cahnak thawn damter ding na duh asile Pathian ih Thlarau Thianghlim na nunnak khatter aw.\nFeh Hmasa pawl Lamhmuhtu


Tedim in District Dilnak Ca Rampi President An Pek - Chinland Today Media\nTedim in District Dilnak Ca Rampi President An Pek\nMarch 30, 2012 1:27 am·0 comments\nKan theihcia vek in Chin ramkulh sung ah District 2 lawng a um ih thlanglam ah Mindat District le saklam ah Falam District pawl an si. Cumi karlak ah Pu H. Vum Nang (President of ZRDP) ih hohatnak in Tedim tong hmang pawl sung ah Tedim district ngah bet thei nak ding ah thupi ah ret in kan dung zarh sung (19-24 March 2012) ah Tedim khawnu khawpa pawl thawn relkhawmnak le a ttulmi ca pawl zohtlangnak an nei thei tiah kan thei.\nCulawng hman silo in Tonzang le Cikha khawpi pawl khalah a ttul hrih mi mipi’ lungkimpinak le ca thupi pawl zohfel nak an nei bet ih cumi ca pawl an remtthat hnu ah Kalaymyo ah an vung tlunpi hnu ah Presindent Pu Thein Sein hnen ah an rak kuat zo ti in kan thei. Kalay le Naypyidaw kalrak Pu H. Vum Nang ih cemliam mi zaten Vangteh khawmi Dr. Thuam Khan Suan (Kalay DC Superintendent Dental) in miphun duhdawtnak thawn a liam sak thluh an ti. Tedim District thar kan ngah theinak dingah Zomi hmuahhmuah in thlacamnak thawn kan bawmaw cio pei uh tiah www.zomidaily.com ah an ngan.\n“Khaw lal a thar an rak kai tikah Tedim District kan ngah hrihlo asi tla le anmah thawn Tedim District dilsal sehla ti tla kan relkhawmmi bik asi. Acaan i zir in kan umnak ciar ihsin Bawipai’ hnen ah thlacam ding hi a thupibik a siih khawnu khawpa aiawh in Dr. Sian Za Kham ih hmin sign cia mi leh hluttaw palai Tedim ihsin mi 3 le Tonzang ihsin mi 2 ih hmin sign an thut mi pawl thawn tu ah President hnen ah ca kan rak pe zo,” tiah Pu H. Vum Za Nang (ZRDP) in 29 March 2012 ni ah zomidaily ah mipi theihternak a nei.\nLuatnak Famkim Ngah Hrih Lo: Pu Thang Nang Lian Thang


Ralhrang In Khualtlawng Thei Lo Dingin A Passport An Laksak Hnuah An Innpi A Zuar – Meifar\nRalhrang In Khualtlawng Thei Lo Dingin A Passport An Laksak Hnuah An Innpi A Zuar\nKum 33 mi Nang Mwe San cu Myanmar model hminthang le siibawi hlun a si. Fimthiamnak a zir ṭheh hnuah siibawi a ṭuan ih Shan, Kachin le Rakhine States ah damlo pawl tuamhlawm in arak um ṭheu. Online parah a zuk itum zetzet a tarlang ṭheu hnuah siibawi ihsin a suak.\nSiibawi a ṭuan lai aiin a zuk a tarlangnak ihsin thlahlawh a ngah ṭha sawn. Online parih a cangvaih hnuah thlakhat ah $7,000 ihsin $10,000 kiangkap hrawng a ngah ṭheu. Kan dungah hringtu a pa cu a damlo besia in Thailand ram ah an tuamhlawm.\nA pa umpi dingin Thailand ram ah ava feh tum nan Yangon’s Passport Office in a passport cu an laksak, an pe duh nawn lo. Nang Mwe San in, “An cangvaihdan cu a diklo, a ṭha lo tuk” a ti. Cumi hnuah vanduai thlak zetin a pa in Thailand ram ah a thihsan.\nNang Mwe San in, “Ka pa, ka thinlung sungah na cam ringring. Ka lo duhdawt tuk” tin June 7, 2022 sun ah a tarlang. Tu’ah an runinnpi cu ting 5000 in a zuar ih an biakawkdan ih zir’in a man cu an thum thei. An innpi cu a ṭha zet ih dothnih a si, master khan 3 le single khan 2 aum.\nMotor retnak tualrawn kaupi aum, an inn umnak cu North Dagon, ahmat (35) vengsung ah a si. Nang Mwe San hi ramsung buainak ah mipi lamtang a si, ralhrang in thuneihnak an lak pekte ah lamzawhnak ah arak tel ṭheu. A ruangrai a ṭhah ruangah 2022 kum ah “Top Myanmar Sexy Models” ah hriltling a si.\nMyanmar ramsung buainak ah Nang Mwe San in, “Thuneihnak latu ralhrang pawl hi ka dodal a si. Myanmar mipi pawl cun kan thei thluh, kan san thuanthu ah ralhrang pawl ruangah thil ziangkim kan rak sung/can zo. Tuiṭum ah hlanlai ih thilthleng vek a thleng nawn lonak dingah lamzawh duhphorhnak ah ka tel” a ti.\nMin Aung Hlaing In, “Nunau Pawl Hi Kan Hngahawknak Nan Si” A Ti\nMizoram Ah Thilthleng Dah Lo A Thleng, Riahsiat Um Tuk!


Chin Mi Kan Pipu Pawl Ih Sulhnu - Chinland Today Media\nChin Mi Kan Pipu Pawl Ih Sulhnu\nOctober 28, 2014 2:18 pm·0 comments\n(By; Rev.Nehamiah Sui Nei Piang)\nChin mi (Lai Mi) phun hmuahhmuah hi Tuluk ram Tibet tlangtluan ih um mi Mongolia sungtel kan si ti cu kan nunphung le kan taksa um dan kan cangvaih dan le kan khawsak dan in a langter. Kan hawl thei dan le zum dan cu mithiam pawl ih Thuanthu ngan mi History ih Mogolia cithlah kan si ti cu zate theih mi le hmuh mi a si deuh bik. Dr.Fuchoma ih ngan mi Kachin miphun nun khawsak dan cabu ah kan hmu thei ih Pu K.Zuala ih ngan mi ahcun Chin cu 700 AD hrawngah Chinywa ah an um a ti. Sagaing lilawn kiang khalah Chinywa ti mi a um ih a tusan thar ahcun Metei miphun an um lai, cule Irrawady le Chindwin karlakih Lai khawpi (Chin Kingdom) cu Nanchaos pawl in kum 835 ah an do ih an siatbal thluh.\nChin miphun pawl cu an feh vivo ih 990 AD hrawngah Minkin an thleng ti a si, Cuisin Chinwin Tiva kiangkap ah an um, mihrek cu Chinwin Tiva an kaan ih Kalay Kabaw leh hmun dangdang ah an vakvai vivo. Zo History sungah Chin mipawl cu Chindwin saklam ih an umnak hmunbik cu Humalin an ti. Mongwa ih a hlat’lo nak Sabani khua ihsin penghnih 2 a hlatnak hmun cu Chin mi (Laimi) pawlih khan hmun khawzing Rai an biaknak hmun an ti ih lungto pi hleithum 13 sang khan an phun mi a um, cui an phunmi khan lungto cu Kawl(Burmese) pawl in Chin Phaza an ti lanta, cui an Phunnak hmuih kiangkap ah 1968 hrawngah leilung sungih an laih suah mi khuahlan thilri, dar, taikhap, khuakba, thifang le khuahlan thil le ri tampi an la’suak ih Jeep pahnih 2 khat lai an phur suak an ti. Cui Chin mi pawl cu Hmunrawn um le Tlangpar um tin Oska tlanglam tiang an kai so vivo.\nLehhman, cabu sungah kum 1397 ah Sian pawlin, Kalay Fortree City(Kalay Siangpahrang innpi) an tuah, Upper Chindwin Tamu le Kabaw khalah an tuah, 1911 kumah a cui Ral hruangkulh innpi cu Pengkhat vuakvei a si tin Gana Brawn in a ngan khum. Lehhman cabu sung thotho ah Awa (Invuah) khawpi cu an do ih an lak a ti. Kum 1555 ah Kawlpawl in Sian pawl cu an do ih an neh ruangah Invuah khawpi khal Kawl pawl in an lak sal. Chindwin Mungzua, Kalay tiangin Kawlpawl Siangpahrang Bazinnawng in a lak sal vivo a si, cuisi’thokin Kawlpawl in kum 1502 AD hrawng tiangin Manipur khal an do vivo. Metei Manupuris pawl cu an khawsak dan le an khuahlan nunphung zoh rero ahhin Chin Laimi phun lakih miphun khat an si ve ding tin Hudson in ca in a ngan.\nChin Laimi phun pawl cu Kalay hmunrawn ah an hawng thleng hi mithiam pawl cun 800-1000 AD karlak hrawng a si ding an zum. Kawlpawl Siangpahrang in Kalay Valley cu an lak vivo ih Kyitawng Nyio cu uktu dingah an ret ih cu pa cun Siangpahrang innpi a sak. Cui Siangpahrang kulh innpi cu 234 eka a kau ih cui innpi cu a tu ih Kalaymyo thlang penghnih hlatnak hmun a si tin Vum Son in (Zo History) cabu sungah a ngan khum. Hi Siangpahrang innpi a sahnak ah Kalay Valley hmunrawn ih um Chin mi(Laimi) pawl cu a sawr na deuh si hmang ding, Chin mi(Laimi) pawl cu an umnak hmun suahsan’n Tlangpar lam panin an kai so vivo ih a tu ih Tedim unau thlahtu pawl cu Ciimnuai ah an thleng ih kan ni Laimi in thlahtu an Pu le pi pawl cu Lungtial (Lailun) kan ti mi lungkua pi um nak hmunrawn tak ah khua an to ve a si.\nLAILUN thlengtu kan Pu kan theih mi cu Pu Thuan Kai a si ih Nupi cu Mang Tial a si a unau dang khal an tel LAILUN an thlen hi AD 1400 hrawng a si ding tin kan Chin Thuanthu ngantu pawl cun an zum cio. Chinmi(Laimi) kan si hi ningzah ding a um lo Pathian lairel a si, Maw! Kan Pathian a nung mi Chin mi (Laimi) in tuah le in sersiam ve hi kan lungawi tuk.\nLaimi Le Theology\nLaizo Ṭong Thuhla Malte


Esther - Hre Mang\nThuanthu khirhkhan ah Esther:\n“Ka thih le thih, nun le nun”\nMi pakhat hmangin Pathian hnatuan ngai nep dah hlah:\nSiangpahrangpa a itthat thei lo\nHaman ralrin ding: Ngaidam thei lonak, mai hmakhua sialin midang siatsuahnak,\nPersia Siangpahrang Xerxer (Ahasueras) thinlung a thleng.\nMordekai siangpahrangin a cawisang:\n8. Esther bu sungah “Pathian” ti ngan a um lo.\nPhuba la lo ding.\nEsther cabu hi ka rak siar theu. Dallas Theological Seminary’s fourth president (1994–2001), Charles R. Swindoll ih ngan mi “the Great Lives from God’s Word series: Esther” audio in ka ngai ih tampi ka zir suak mi lak ihsin le Esther bu sung ihsin zir, thazang laknak tha tete personal note vekin ka rak ngan.\nEsther thuanthu cu, ramkulh 127, India ihsin Ethiopia (Cush) tiang, Susa khaw ihsin uktu, Persia Siangpahrang Xerxer (Ahasueras) ( 485 in 464 BC) san ah a cangmi asi. Jews pawl cu Babylon Siangpahrang Nebuchadnezzar II in 586 BC ah an ram a lak hnu, 597 BC ah Babylon ah a hruai hai. Babylon ramkulhpi cu Persia Empire in a lak theh tikah Jews pawl khal Persia uk hnuai ah an um. Cutin Jews miphun pawl cu Babylon uk hnuai ihsin Persia uk hnuai ah sal miphun vekin an thuanthu a sia zet laifang asi.\nMordecai in a pu pa ih fanu, Esther nulepa nei lo cu a fa ah a lak ih a cawm pitling. Cutin Cyrus in Jews pawl Jerusalem ah akir ter laiah kirve loin Susa khawpi, persia ramah an tangta. Mordekai cu Jews miphun asi ih Susa khawpi ah um in Siangpahrang Xerxex that tumtu pawl thu kha Siangpahrang hnenah report a pek ih siangpahrang rak humtu asi.\nEsther cu a thanglian tikah a mawi zetih Mordekai thu vekin Persia siangpahrang in fala thianghlim nupi ding a hrilnak, mimawi zuam awknak ah a tel ve. Esther cu siangpahrang pa in a nupi ah a thit. Siangpahrang nu ah a cang.\nCulaifang, Agagite miphun, Jews pawl ral miphun asimi Haman cu siangpahrang kuthnuai ah hnatuan sangbik kai tu asi. Mordekai in upatnak pek in a lu a kun duh lo tikah Mordekai thah nak ding a tawlrel. Cutikah, Haman cun Mordekai lawng that tum loin Jews miphun hmuahhmuah that dingin Siangpahrang hnen ah hrawhhrawl suah tahratin siannak a lak ih siangpahrang pa in a kuzunghruk thawn kutnam casuah suah dingin siannak a pek zo.\nMordekai in cuithu a theih tikah Esther asim, Esther in siangpahrangpa a sim tikah Haman sawn cu thah in a umih Mordekai le Jews miphun pawl an luat. Cui Haman kutsung ihsin Jews miphun pawl an luat ni theih ringring nakah Jews pawlin “Purim” puai kumtin an hmang ringring.\nThazang lak ding le zir ding hrekkhat pawl:\nEsther cu leitlun san tiluang thuanthu khirhkhan zet dinhmun ah a rak nung. A miphun Jews pawl cu Persia ram uk hnuai ah sal an rak si. Amah Esther cu nu le pa ngaingai nei lo a rak si. U le nau sungkhat rinsan ding nei lo a rak si. Jews miphun ci mit ding dinhmunah a thleng. Santiluang in thimnak tipi thuanthum sungah Jews miphun thuanthu cu a fen cuahco laifang a rak si. Persia ramkulh sungah Jews miphun cu mi malte lawng an rak si. An umnak Persia ramah Esther le Jews pawlin pupa ro zianghman an nei lo. Asinan amah cu siangpahrang nupi asi zo ruangah amai hrang thatnak le hlawknak lawng ruat duh sehla siangpahrang nupi si in nuam zetin nung thei ding vek khi a rak si. Persia ramkulh mipi pawl in Jews miphun si ding cu an duh lo zetmi, an nautat zetmi, saal tang an rak si. Sihman sehla, milai thuanthu in Esther liangpar ah a thlen mi cu thihnak le nunnak karlak thu asi.\n4: 14, Hi bangtuk tikcu ahhin daiziar ih na um a si ahcun, van ihsin Judah mi bomnak cu a ra ding ih in run ding; a sinain nang cu na thi ding ih na pa ih innsang cu a cem ding a si. Hi bangtuk tikcu hrangah siangpahrang bawinu ih na cannak khal hi a rak si lo ding maw si? Zoso a thei?” tiah a ti.\nA tuih himi casiar tu hmuahhmuah hi laitlang kawte ih kan laimi pawl hnakin dinhmun thasawn, cathiamsawn le mi tampi in an duh zet mi, an thlen thei lomi dinhmun ah a dingtu nan si ding ka zum. A tu ih na dinhmun a lo thlentu in ziang tumtahnak thawn a tu ih na dinhmun a lo thlen ve asi pei?\nKan santhuannung kan zoh tikah ziangvek dinhmun ah kan ding asi ti cu thlarau mitmeng le upa lungfim cun an thei cio ding. Farah zawnzaihnak in kan mipi thinlung a siatsuah, thuphan per nak, sualnak citintian, upa tihzah lonak, mai hmakhua sialnak, thinlung siatvatnakin kan miphun thuanthu a siatsuah cuahco. Pathian thu ah kan zuam poh le huat awknak a tam sinsin, thutak thei ti aw tu lakah thlarau rah hmuhding a mal sinsin. Satan bumnak thang sungah kan miphun cu santiluang in thimnak lakah a fen rero asi. Kan pupa pawlin an thisen in an rak humhim mi leiram parah saal kan cang zo. Kan pupa thuanthu kan zir thei lo, kan tong, kan ro thuanthu, kan duhmi duh lo mi kan zir in tesinfa fim le thansohnak kan zirh thei nawn lo.\nRamdang a thlengmi laimi pawl,: Esther khal, sal asimi, nulepa nei lo dinhmun ihsin siangpahrang nupi asimi kha laimi ramdang thlengmi thawn tahthmnnik uhsi; Na to men ding maw, nuam na cen men ding maw? Ka thih le thih ti in na miphun hrang, Pathian ramhrangah na tuan ding maw? Siangpahrang nupi cu na si kher lo ding. Sihman sehla, Pathian thutak na theih mi, neih mi le leitlun malswm na dawn mi a hlawkpi tu ding pawl hnenah peksuak ding, thuanthu tuahthat ding tuanvo kan nei cio. Kan theih mi, neihmi, ti thei mi a hlawkpi tu ding hnenah, a remcan pohah, a remcan nak hmun poh ah, pe suak in hmang aw cio uhsi. Na neihmi a mal tuk, ka theih mi ka aa tuk, san ka tlai lo ti a um lo. Pathian in nulepa nei lo, Esthar cu Jews mipun humsuak thei tu dingah le Jews miphun siatsuah duhtu Haman linglet in siatsuah dingin hmanrua ah a hmang thei asi. Pathian cu Jews miphun Pathian lawng asilo ih Persian miphun, amah thei lo tu pawl par khalah thu a nei asi. Cuvek thotho in kan Pathian cu laimi Pathian lawng asilo, leitlun miphun zapi parah thunei tu asi.\nMordekai in Haman ih tumtah, Jews miphun siatsuah theh ding thu Esthar a sim tikah Esther in “ka thih le thih” "If I perish I perish" (4:16)” siangpahrang hnenah ka sim ding ati. Ziangruangah cu lawman in Esther in amai pasal tawn ding a tih asile cutin duhduh in zohman in siangpahrang pa an tong thei lo, an tuah dah lo mi a si. Haman cu Siangpahrang pai kuthnuai ah a sang bik tuanvo kaitu asi.\nLeitlun thuanthu kan zoh asile, Pathian zumtu pa/nu raltha pawlin an rak tawn theu mi cu “thih le thih” ti ding khawp dinhmun ah an rak thleng theu. Pathian thupek an thlun ruangah anmai nunnak, lole an mai nunnak hnakin a sunglawi sawnah an ruahmi, an lungawinak, an damsan tluk ih an ruahsan sun phah ding dinhmunah an dincan a um theu.\nAbraham cu a tar zo, fa nei thei nawn lo, kum upa hnu ah Pathian in fapa Isaac a pek. A damsan, a hrangah a lungawinak bik cu a fapa Isaac asi. Cang thei sehla, Abraham in a fapa cu meicam parah thah ding hnakin amai thihnak a hril sawn ko ding. Asinan Pathian thupek a thlunih a fapa, a damsung lungawinak le ruahsanmi umsun rori kha thawinak ah pe dingin Moriah tlang parah a kai pi ih thawinak pek dingin a timtuah.\nJacob in Pathian a buan tikah “thih le thih” thlawsuah ipek lai hlanah ka lo thlah lo ding tiah Pathian a buan.Khatlam zawngin sim asile, Bawipa, thlawsuah ipek lo hnakin ka nunnak hi lak sawn aw, ti tluk asi.\nRehab in Israel palai pawl a rak thup tikah amai nunak tiang tihnung zet dinhmunah a ret aw aw. Jericho khawsung mi pawl in thei hai sehla amah kha thah tuar ding asi.\nJoseph cu Pontifar in ih a um laiah Pathian thu sawn hril in sualnak a duh lo, Pontifar nupi sualpi ding a duh lo ruangah thawng inn sung a thleng.\nMoses cun Egypt siangpahrang inn sugnah nuam zet le dinhmun sangzet cu tlansan in Jews miphun pawl thawn harsat tuar kha a hril sawn ruangah amai nunnak tiang hman tihnung dinhmun ah a din phah.\nDavid cu Pathian hrilmi miphun Israel pawl humhim dingah amai nunnak hrang tihnung dinhmunah dingin Goliath kha a do ngam.\nJob cun a neih thinglung, tilva, fate hmuah hmuah le a harhdamnak a hloh theh ih a nupi in a Pathian cu phatsan ding a fial hmanah a Pathian a phatsan ding hnakin amai nunnak hloh khal a hril sawn.\nZumtu, Khrih dungthlun tu taktak pawlin kan leitlun damsungah kanmai thatnak le duhnak, lungawinak sangbik hnakin Pathian cu thupi sawn, Pathian thu ih nun a thupi sawn timi a takin nupi, hmuhton nak ah Pathian in mi a hruai theu asi. Esther cu cuvek dinhmunah a rak dingih a miphun, Jews miphun cu a runsuak.\nNa insang le nangmai ei ding ai rori Pathian hmin sunlawinak hrang pek a tul can a thleng thei men. Na lungawinak lo siatsuahtu hrangah thiltha tuah ding fial na si can a thleng thei men. Na tisa in a duh lo, zuamlo zetmi, na tlin lo zetmi na tuan le tuah tla a tul can a thleng thei men. Pathian thu in na um ruangah na hlawknak canpual thatha na hloh phah ding can tla ah na ding thei men. Na zumnak ruangah “thih le thih” tiah harsatnak na tawn can a um thei men. Thih hreh in na hreh mi thil pakhatkhat na tuah tenton tul can a um thei men. Pathian thutak ah na din ruangah na duhdawt zetmi pawl thawn then awk tla a tul asi thei men. Na ngaidam thei lomi, na awmsung tur ut-o, na thinlung puak kuai theh zik ko, na parah siatnak a lo tuahtu, na tisa thinlung duh lo zawng a tuah tu parah “Na ngaidam a tul” ih thiltha na tuahsak a tul tla asi thei. Cuvek dinhmun ah na ding asile na lungawi sawn aw. Na miphun thuanthu cu santiluang in thimak lamzin ah a fen cuahco ih zumnak in ke na kar lo ahcun san thuanthu in a khuh theh ding vekin tla na hmu rero tla asi thei men.\nEsthar cu Persia ram ahcun sal hnam, Jews miphun asi. Nule pa a nei lo. Persia ram, ramkulh 120 lenglo uktu siangpahrang ih nupi si ding cu a ruahdah mi asi lo ding. Esther a theitu pawl lakah zohman in an zum ban lo mi asi. Asinan, Mordekai, amah cawmtu, apa ih thu a lung. Persia siangpahrang hmai ah din ding cu Esther hrangah ziangtluk thinthirza so asi ding. Milian le bawi le lal insang ihsin a thanglian mi asilo.\nAsinan, Esther mi pakhat hmangin Jews pawl thuanthu cu a thleng theh: thihnak khamtlang ah an miphun thuanthu cu santiluang tilian I na fen rero zo. Jews miphun huatu, Siangpahrang lalram sungah hnatuan kai sangbik Haman in Jews miphun cimih tluh dingin a timtuah mi cu Esther hnatuannak ruangah a ling a let theh asi.\nA tu ah na dinhmun cu leitlun minung mithmuh ahcun theihtham lo, midang ngai poimawhlo zetmi, theih lar lomi, zohman ih upatnak pek dah lomi tla asi thei. Ziangvek dinhmunah na ding ih ziangvek lungawi riahsiat nak karlakah na nung khal asile a fiang mi cu na leitlun damsungah Pathian in thupi zet ah a ruat mi tuanvo, nangmai nunnak sung ihsin tuahsuak ding Pathian in tumtah a nei asi. Cucu milai lam ahcun a thupi lo zet vekin a lang tla asi thei. Asinan Pathian in milai a sersiam ih a Fapa thisen in a lei tikah man nei zet, a sunglawi zetmi tumtahnak ruangah a tlen mi na si. Tahthimnakah, Jericho khawkulh kap te ah zohman ih theih lomi Rehab nunau nu kha ruat hnik. Zankhat sung zumnak in Israel hliakhlai tu a rak kilkhawi (thup) ruangah Pathian a lung a awi asi lo maw? Na leidam sungah Pathian mithmuh le tumtahnak sungah a sunglawi le thupi zetmi Pathian in tumtah a nei asi. Cucu nangmah in na thei lo tla asi thei, midang hnenah Pathian in a sim lo ding, a tikcu ah na nunnak hmangin tuansuak asi ding. Cui Pathian tumtah cun na sankhuk hrang le leitlun milai thuanthu tidanglam ter tu asi thei. Naaman miphar ralbawi pa damnak ( II Siangpahrang 5:1-19) kha Jews nunau nute pakhat ihsin a thawk asi lo maw? Na insang, na khua, na kawhhran, na ram, na miphun thuanthu tuahtha dingin na neihmi, sinak, theihmi, ti thei mi, kha Pathian in mangbangza in a hmang thei asi.\nSiangpahrangpa a itthah thei lo\nHaman in Mordekai khai thahnak ding a timtuah lai ah Siangpahrangpa a itthah thei lo.\nHaman cun anupi ih a sim vekin Mordekai khaithat nak ding thing, bansangpi pi 75 sang a timtuah rero laiah Persian siangpahrang pa a itthah thei lo. (6:1) Cuih zan cu siangpahrang bawipa a itthat thei lo; curuangah a ram uk sungih hnaṭuanmi thu hminsinnak cabu kha a siarter.\nPathian fate, zumtu pawl thuanthu zohsal asile leitlun ah harsatnak tuar hi zumtu diktak, satan ih raal sinak langter tu vekin voi tampi a lang mi asi. Cui harsatnak lakah a dik lo in tuahsiatnak, thuphan puhnak, hremnak, tvp, a tam zet theu. Taksa harsatnak lak ihsin mangbangza in Pathian in in runsuak theh ding tinak asi hrimhrim lo; amai hmin ruangah tuar tlak in ruat kan si ahcun lungawi sawn ding kan si. Asinan Bible sung thuanthu ah siseh zumtu Pathian fa le pawl leitlun thuanthu ah siseh kan hmuh thei mi cu Pathian fale pawl dodal, siatsuah, mualpho ter dingin mi tha lo pawlin an timtuah mi cu a linglet in Pathian in a hersak tikah Pathian fate pawl cawisannak, thlarau lam pitlinnak hmanrua sawnah an cang theu. Mangbangza asi. Curuangah zumtu Pathian fate pawl hrangah huatu, tuahsiattu, zuarthlaitu pawl zianghman tih ding a um lo. Kan parah a thleng mi pawl hi Patian in thatnak a can ter thei ding maw ti khal ruahhar ding a um lo. Diklo zetin na parah siatnak a hawl rero, thang a lo kam rero tu an um lai fangah a lo huatu pawl hmanrua cu hmangin Pathian cu a mitmeng in nangmah cawisan nak ding, thlawsuah peknak ding a rak timtuah rero sawn asi. A lo hua tu, siatsuah duhtu pawlin nangmah siatsuah nak ding thangkam in an timtuah rero laiah Pathian a itthat dah kel lo asi.\nJoseph cu a unau pawlin an hua ih an zuar. Joseph ih riahsiatnak cu Egypt ram uktu a can theinak hrang hmanrua ah Patian in a hmang.\nNa duhdawt ih an hrang thiltha na tuah rero laiah na dunglam ah namte thawn lo sun dingin an rak lo bawh ringring tla si thei. Zianghman na theih loin na dunglam ah nangmah awk nak ding thang an rak kam rero tla asi thei. Zianghman phan ding a um lo, cu pawl hmuahhmuah cu na tawn lai ah a naa zet tla asi thei nan, Pathian in hmanrua tha, amai tumtah mi tuansuaknak ding hrang hmanrua ah a hmang thluh thei asi. Na hrangah leitisa mithmuh theih hlawknak asi lo hmanah, nangmai sunglam porh awknak, hngalnak le milai duh awknak sual mizia pawl kaang alh theh tu ding hrangah Pathian hmanrua meisa tla asi thei. Zumtu pawl hrangah lei tisa in porh aw zet in nuamnung ser in, mi zapi te lawm rero mi si hnakin, mitthli tla rero cing khalin, kan duhdawtmi pawlin in hnawn tikah siseh an parah zianghman sualnak kan tuah lo cingin in thangsiat rero lai ah siseh tangdornak thinlung thawn Pathian hmaiah in bawkkhup ter tu pohpoh cu hmanrua tha an si sawn.\n6: 11, Haman in siangpahrang thuam le rang cu a va lak ih thuam cu Mordekai a hrukter. Rang parah Mordekai cu a toter ih Haman in khawsung ahcun rang cu a hruaisak ih an feh phah ahcun, “Siangpahrang bawipa in upatnak pek a duhmi parah upatnak a pek zia hi zohhnik uh,” tiah a au phah vivo.\nHimi bungcang siar tikah Haman ih lungtur ding cu ruat ngamlo tluk asi. Haman in Mordekai thah nak ding thuamsangpi a tuah rero laiah, siangpahrangpa ih upatnak pek ding ah amah le amah a ruat awk laiah Mordekai ih to mi ranghri hruai in khawsungah Mordekai upatnak a au ualh-o. Maksak tak asi.\nBawipa Zesu cu leitlun mipi mithmuh ah ningzakza, mualphonak sangbik, naa tuarin khross parah thah in a um lai ah Pathian in Bawipa Zesu hrangah hmin hmuahhmuah lakih hmin sangbik, leile van ih thu neihnak sangbik cu a hrangah a retsak cia.\nDiklo cingin thuphan an lo puh, an lo zuarthlai, na parah siatnak an tuah lai fangah na hrangah lungawinak laksawng retsak cia na si. Na raal, a lo siatsuah duhtu in na siatnak ding hrang thangkam in a lo phiarsawm rero laiah siangpahrang a it that lo asi.\nNgaidam thei lonak, midang siatsuah duhnak, mai hmakhual sial nak in midang siatsuah duhnak:\n7: 10, Curuangah Haman cu Mordekai thahnak ih a tuah mi thlaithahnak ah cun an thlai that. Cule Siangpahrang ih thin cu a dai sal.\nHaman in Israel miphun siatsuah a tum thu ka siar tikah Hitler in Jews million 6 a thah mi le tunaite ah Iran president pa in “Israel um lo mi leitlun ah kan um leh ding” atimi imang ter. Haman hi Agagite miphun, Jews pawlih raal miphun asi. Cutikah Mordekai parah a thinheng nak cu cantha ah hmangin Jews miphun zapi te cimih theh ding a tumtah. Cun, amai hmakhua sial nak ding hrangah, miphun cimit khal poi tinak a nei lo.\nHaman thuanthu ihsin fimkhur tul zir ding pathum ka sim duh: “ngaidam thei lo, phuba lak duhnak” le “mai hmaikhua sial ruangah midang siatnak tuah” hi asi. Haman ih dungthlun si na duh lo asile na thinlung tawdaap kha dap fel aw la, ngaidam thei lomi, hmuhsual mi, huat bik mi miphun, insang, hrin, mimal pakhatkhat an um maw? Huatmi na nei maw? Thincin ikfik fialfial in midang parah lungkim lonak na nei maw? An thih le hloh, harsatnak an tawn tikah siseh an tlaksiat, tikah siseh an tumtah an pitlin lo tikah na lungawi ding mi milai na sunglam dawdap ah hmun luah ringring tu an um maw? Ruat tha hnik, cek aw fel hnik. A um pang asile, cucu na thinfai lai hlanah na sungah Pathian thlawsuah a luangsuak thei lo ding. Pathian huham cahnak na sung ihsin a lang suak thei dahlo ding.\n5: 13, Sikhalsehla khi Judah pa Mordekai, siangpahrang kotka kiangih a to ka hmuh sungah cun hi ka relmi pawl khal hi ka hrangah thulolak ah a cang ṭheh,” a ti. Haman hi siangpahrang sangtu hnatuan tumpi a nei nan a sunglam ah huatnak in a uk ih a thlarau cu salah a tuah tikah leitlun nuamnung a cen mi khal zianghman man nei lo ah a cang. Amah rori in a sim. Leitlun lennak le thlawsuah dawng zet vekin a langtu pawl khal an sunglam thlarau cu huatnak sal, satan sal ih an tan sungcu man nei lo ah a cang theh theu asi.\nCun, nangmai hminthat duh, lamzin sial, tanghai, hmakhua sial, na duhzawng tuah pitlin nak ding ruangah midang mitthli tlaknak, midang thangsiatnak, midang parah siatnak na ruat, tong, tuah dah maw? Na thei aw lo tla si thei. Haman ih dung na thlun duh lo asile, nangmai tanghai nak, na lamzin na sial ruangah midang canpual siatsuah, thangsiat, dodal, simsia, relsia, in va um hrimhrim hlah. Midang thangsiat, relsiat, dodal, zuarthlai nak in na ngah mi canpual tha, hlawknak, lungawinak pawl cu satan bumnak fang an si. Vunnel parih in sank mi, a rei hlanah a siat cing dingmi le mah awhnak thangkam mi a rei hlan ah na hngawng lo awk tu an sicing ding ti theihcia a tha.\nMi ngaidam thei lonak, huatnak, iksiknak, duham le hamtamnak ruangah siseh nangmai hmakhua sial ruangah siseh midang siatnak na tuah mi, thang na kam mi a um asile nangmah a lo awk ding.\nPathumnakah, na kiangkap kha zoh hnik. Na insang, na kawhran, na pawlkom, hnatuannak, veng, khui hmun pakahtkhat ah na dung lo thlun tahratin na sual nak a lo bawh ringring tu an um maw?\nCharles R. Swindoll in a simmi cu “ka hnatuannak ah mi pakhat cu idodal ringring, ka tuah mi pohpoh ka dung itlun ih ka siatnak rori a bawh. Ti ngaihnak ka thei lo. Voikhat tla cu inn ka tlugih ka zungkainak thuamhnaw hman hlit aw man loin ihkhun parah ka hlawn aw aw ih ka mitthli a cem tiang ka tap ciamco” ati. Asinan cupawl cu mangbangza in a thleng aw sal theh thu asim.\nJudas Iscariot in Zesu kha tangka 30 ah a zuar tikah amai nunnak kha tangka 30 ah a zuar aw sawn mi asi.\nA tluse zomi milai thinlung le thluak hi thianfai dingin meisa sungah sui an rawh vekin rawh a tul theu. Curuangah Pathian in tisa thinlung in a tuar thei lomi dinhmun, meipi sungah um vekin kan theih awk can dinhmun ah kan thlen hi a siang asi. Na lungawinak siatsuah tu cu na nupi,na pasal, rawngbawlpi, na rualpi, hnatuanpi, tvp, an si thei. An tuahmi na zoh tikah na thinlung meisa bang in lo kaang zohzoh tu asi thei. Zan it loin a lo tuahtu le Pathian hmaiah mitthli tla in a lo tuah tu asi thei. Haman in Jews pawl a cimih tum tikah Jews pawl hmuahhmuah rawl ul in thla an cam. Na riahsia dah hlah sheh, a lo tuahsiattu kha na do a tul lo, raldonak cu Pathian ta asi. Nehnak cu Patian hnen ihsin a ra.\nEsther cabu sungah: Haman in Jews miphun cimit theh dingin a timtuah nak cu a thawk ah a hlawhtling zikte.\n3: 10, Cutikah siangpahrang in a thupekmi pawl hmual nei dingah a hminkhennak zunghruk cu a phuak ih Judah mi pawl a huatu Agag tesinfa Hammedatha ih fapa Haman hnenah cun a pek. 11, Siangpahrang in Haman cu, “Cuih tangka cu na kut sungah ka lo pek; minung pawl khal ka lo pek cih. Ṭha na ti bangin na duhduh in tuah aw,” a ti.\nAsinan, siangpahrang thinlung cu Pathian kutsungah tiva luang vekfang, a duhduh lam ah a her thei mi asizia a lang. Thuf. 21:1, Siangpahrang ih thinlung cu Bawipa ih kut sungah a um; Tiva luannak a thleng awk bangin Amah ih duhnak poh ah a mer.\n7: 8, Siangpahrang cu hmuan ihsin rawl einak khaan sungih a rung luhsal tikah, zaangfahnak dil phah in Haman cu Esther ih tokham parah a sep-aw. Cutikah Siangpahrang bawipa cun, “Hi pa hi ka innsung le ka hmaika rori ah siangpahrang bawinu a kaihrem tum maw si?” tiah a au ciamco. Cumi hman siangpahrang in a ṭong ṭheh hlanah amah kiltu pawl in Haman ih hmai cu an khuh. 9Cule anmah lakih pakhat pa Harbonah in, “Siangpahrang bawipa ih nunnak a hum suaktu Mordekai thlainak ah tiah Haman in a inn ah thlaithahnak hman a tuah thluh zo sokhaw. Cuih thlaithahnak cu pi sawmsarih le pi nga a sang a si,” tiah a ti. Siangpahrang in, “Cutawkah Haman hi va thlai uh,” tiah thu a pek. 10, Curuangah Haman cu Mordekai thahnak ih a tuah mi thlaithahnak ah cun an thlai that. Cule Siangpahrang ih thin cu a dai sal.\nSuahhlannak (exodus) 9:12, Asinain Faro ih thinlung cu Bawipa in a hahter thotho.\nSiangpahrang pawl thinlung khal Pathian in a duhduh in a danglam ter zia Bible sungah kan hmu. Na kiangkap ah thinlung hak zet, nupi/pasa, hantuanpi, sungkhat, nulepa, rualpi, unau, bawi upa, an um maw? Milai thinlung ziangvek tlukih hak khal Patian in a duhduh in a thlengter thei asi. Pathian kutsungah milai thinlung cu tidai vek fang asi. Milai lungruh le sualnak in a luahkhat mi, Pathian duhlozawng a tuah rero tu pawl khal Pathian hnihsuak ter tu men an si.\nMi thalo pawl thatlo nak le Pathian an dodal nak, Pathian fale an tiduhdah nak pawl hi van ihsin Pathian in a zoh tikah a hnih a suak, lehnak ah a hmang men tiah Bible in a sim.\nSam 59:8, 8Asinain maw Bawipa, nang cun na hnihsan hai. Cubangtuk miphun cu hnihsuahsainak ah na hmang a si.. Sam 37:13, Bawipa in mi ṭha lo cu a hnihsan; an cem cing ding ti a theih ruangah. Sam 2:4, Bawipa cu vancung a siangpahrang tokham ihsin a hni, Anmah pawl cu a hnihsan a si.\nHaman in Mordekai le Jews miphun cimit theh dingin a timtuah mi pawl cu Pathian in a zoh tikah ziangtluk a hnih a suak ding? Haman in Mordekai thlai that nak ding tiah a ruat mi, amai thihnak ding ban pi 75 sang a timtuah rero lai ah Pathian a hni zawk rero ding a zum um.\nCuvek cu leitlun zumtu pawl thlarau mitthlam ah lang ringring hram she! A lo huatu pawlin thuphan an lo puh, siatnak in an lo zuar thlai, thang an lo kam rero lai ah van ihsin Pathian a hni men asi. Thinlung hak remrem, saruhkawl le lungto vekin hak khal sehla Pathian in thleng thei lo mi a nei lo. Na duhlo zawng, na lungawinak siatsuah zawngin a cangvai rero tu, lungput tha lo dik lo, lunghak na kiangah an um maw? Pathian in athleng thei asi.\nEzekiel 36:26; Thinlung thar le nunnak thar ka lo pe ding. Lungto bangih a hak mi nan thinlung cu ka la ding ih thinlung neemte ka lo pe ding.\n2: 21, Mordekai cu siangpahrang zungih hnaṭuantu pakhat a si laiah siangpahrang innkhaan sangka pawl kiltu tilpermi pahnih Bigthana le Teresh in Siangpahrang Zerxes cu an ngaih deuh lo ruangah an phiar ih a thah an tum. 22, Cumi cu Mordekai in a thei ih siangpahrang bawinu Esther a sim. Esther in cuih thu cu siangpahrang bawipa a sim sin. 23, An zingzoi tikah thudik a si ti an thei ih an pahnih in thlaithahnak parah an thlai that hai. Cuih thu hmuahhmuah cu siangpahrang ih thupeknak vekin kimtein siangpahrang ramsung thu hminsinnak cabu sungah an khum.\nModerkai in a tuah mi, siangpahrang nunnak a humhim mi ruangah a ngah tlak mi cawimawi nak a ngah lo. Zohman in upatnak an pe lo. Cu lawnghman si loin amah riangri kha haman in that dingin a tawlrel. Haman in Moderkai thlaithahnak ding ban sangpi a timtuah zan, (6:1) Cuih zan cu siangpahrang bawipa a itthat thei lo; curuangah a ram uk sungih hnaṭuanmi thu hminsinnak cabu kha a siarter.\nThiltha na tuahmi zohman in an lo thei lo asile lungawi sawn aw, Pathian in a thei ringring, na mithli forkhat khal "palang sungah a lo khawl sak asi". Sam 56:8, Ziangtluk in ka thin a bang ti cu na thei. Ka mitthli cu na palang sungah na khum zo. Na cabu sungah na ngan zo a si lo maw?\nCangan tu pakhat in “leitlun ih thilcang mi kan hmuh rero mi hi a hrek khattluk lawng hi thudik asi” ati. A dik ciah ding cu a zum um lo. Leitlun cu tikcu rei lo te satan kutsungah a um hrih ding. Satan le a ho pawl an lal hrih ding. Diknak cu palzut asi dingih dingfelnak cu nautat, ziang siar lo asi hrih ding. Pathian tihzah ih nun cu atthlak zet vekin a lang hrih ding. Midang zawnruat ih thabang nak can, tuhphan puh awknak can, zuar thlai awknak, phiarsawm awknak, a dik loin thuphun thu thawn mipi hmaiah hlirsoh rero nak can, mitthli tlaknak can tawite leitlun ah kan hmang hrih ding. Tihnimnak malte, thuthangtha simnak malte, miphun phum nak le nupi pasal thih awknak malte a um hrih ding. Tikcu rei lo te sung Mordekai thah nak ding bansangpi timtuah rero asi lai hrih ding. Sihman sehla, Sam cangan tu in a sim bangin na mitthli cu Pathian in palang sungah a lo khawl sak theh asi. Pathian tihzahnak, diknak le dingfelnakin na nungih tangdornak in na diknak thu tlangau lo ten na ka na cip lai ah Pathian in van ihsin a lo zoh ringring asi.\nMordekai, Siangpahrang humhim tu cu siangpahrang inn hmai ah thah ding, mipi mithmuh ah mualpho ko thlai that dingin ruat asi. Sikhal sehla, Mordekai humhim tu Pathian cu tuini khalah a nungih a lo zoh ringring asi. Pathian Fapa, Bawi Zesu rori hman thingkross parah an khai that, asi ahcun nangle kei, famkim lonak thawn a nung mi cu ziangvek hmuhsuam nautat, ti duhdah le thangsiatnak kan tuar khal asile lungawi sawn ding kan asi. Cutin sawiselnak, thangsiatnak, hremnak le harsatnak pawl in kan cah lonak in theihter ih tang indor ter sinsin asi, Pathian hmaiah inkun ter sinsin sawn asi. Na insang, nangmai thu, na khua, na ram, na kawhhran, na veng, na hnatuannak ah siseh na miphun thuantu parah siseh dik lo zetin tuah siat nak siseh, santiluang sansia tinawi pi in na miphun thuanthu cu a fen rero khal asile tangdor ten Pathian hmaiah khuk bil in thla cam aw. Van ihsin Pathian nung in a sersiam mi zapi te parah mitsing loin a zoh ringring asi. Ziangkim hi Pai zangfag lainatnaksungah laksawng inpek mi asi ti ah lungawi thu sim thei ringring dingin, lei malsawm thawn porh awknak lungput thawn um hnakin tisa tlaksam nak thawn tangdor ten Pathian hmai ah kun hi Pathian in a duhsawn mi asi.\nI Pter 5:6, Curuangah a cakmi Pathian ih kut hnuai ah tangdorte in um uhla amah in caan a kim a ti tikah a lo khaisaang leh ding.\nPathian zumlo tu pawl cun Esthar cabu an siar tikah Pathian kutcak a langmi an hmu lo ding. Cuvek thotho in Israel miphun thuanthu le leitlun milai thuanthu, Babel lungdawl, Noah ih tilik, AD 70 ah Jerusalem biak inn pi siatsuah asinak, Hitler in Jews 6 million a thahnak, Iran president in Irael miphun cimih dingin mipi hmaiah thu a simmi, leitlun lalram, Persian Empire, Babylon Empire, Greek, Roman, British Empire, le leitlun lalram thuanthu sungah Pathian zumlo tu pawlin Pathian kutcak a langmi an hmu thei lo. Cuvek in zumtu, Pathian fate pawl nun khalah leitlun ah Pathian um lovekin nuncar, nelrawn ramcar um vekin thinlung vavaih can an nei theu.\nHaman in Mordekai thlai thatnak ding ban pi 75 a bun theh zo. Siangpahrang pa in a kutzungbun cu Jews pawl thahnak thusuahnak nam dingin le thuneihnak cu Haman hnenah a pe zo, Persia ramih Jews miphun pawl cu hmangkhawng thang sungah a lutzo mi zinghnam vek an si zo. Cuvek can ah Pathian khui ah saw a rak si? Israel miphun pawl cu Midian pawlin an nawr, an kap ih an dawi sukso lai ah Gideon in “Pathian kan hnenah a um asi ahcun ziangruangah a tuvekin harsatnak kan miphun parah a a thleng?” tiah thusuh nak a nei. Goliath in a banthacak hlip in Israel pawl a hro dutdo tikah Israel pawl cu an thir thlohthloh. Pathian khui ahsaw a um? Pathian mihman mi ropi Elijah in Baal prohet pawl a thah theh hnu ah lungpuk sungah a relh ih a in theu mi tiva te a kang tikah Pathian khui ah saw asi? David cu Saul ih thah dingin a dawi ih lungpuk sungah a relh lai ah Pathian khui ah saw asi?\nPathian fate pawl leitlun nunah Pathian um lo vekin thinlung vavaih can tampi an rak tawng theu asi. Nangmai nun, na insang, na khua, na ram, na kawhhran, na miphun thuanthu na zoh tikah “Pathian khui ahsaw a um?” tiah na sut aw rero maw? Pathian cu a umnak kel ah a um ih ziangtik hmanah a ihthat dah lo asi. Midang in na nun, na thuanthu an zoh tikah Pathian hmin thangthatnak ding thei loin an-hai in an um maw? Nangmah le nangmah na zoh awk tikah Patian kutcak langmi hmuh ding um lo khawp in siatnak le duh um lo, duhthusam famkim lo hlir in na thuanthu a luahkhat in na hmu pang maw? Vanram na thleng tikah leitlun na thuanthu na zohsal dingih “Aw, mangbangza in Pathian Thlarau in lam a lo hruainak, sual tipithuamthum sung ihsin a lo luat ternak, na raal pa satan in lodeh dingin a lo hual lai ah a lo humhimnak, na tisa mizia sual, Pathian in a ten tuk mi cu Khrih thisen in a lo tuamvar ih a lo pawm, an lo hnam rero mi na hmuh tikah sankhuk in Pathian thangthat na tawp thei dah lo ding. A tu ahcun mipi hmaiah lungawithu (testimony) sim ding nei tla na si men thei. Vanram na thlen tikah na leitlun nun na zoh sal dingih sankhuk lungawithu sim ding na neihzia na hmu ding. Cui sankhuk lungawinak, Pathian zangfah lainatnak cu thlarau mit in a hmu thiamtu le leitlun nun ah thlarau in a tep tu pawl hrang ahcun leitlun taksa le thinlung ih tuarnak cu rel tlak hmanah an ruat lo.\nEsthar cabu sugnah “Pathian” hmin ngan mi a um lo nan thlarau mit in a siar ih a hmu thiamtu hrang ahcun Pathian kutcak in milai thuanthu a ngan mi asi. Leitlun mi pawl mithmuh ahcun na nunah Pathian an hmulo dingnan Pai mithmuh ahcun a sunglawi tukmi, amai hmuihmel keng, a Fapa thisen in a lei mi, Fapa neihsun ih sunlawinak ttawmpi tu ding, Pathian insang sungtel, Pathian fahniang na si.\n9.Phuba la lo ding.\nRome 12:19, 17Mi pakhat khat in nan parah ṭhat lonak an tuah tikah an parah ṭhat lonak thawn leh-rul hlah uh. Zozo khalih a ṭha a mawi an timi kha tuah zuam uh.\nDanpeksalnak 32:35, 35 Bawipa in phu a lak ding phuhlamnak cu Amah ih ta a si.\nAn rilh an bahnak tikcu a nai zo, An siatnak ni a ra thleng cing ding.\nMordekai le Esther hrang ahcun anmai miphun that tu ding cu ziangtluk an hua ding. Haman in a tuah vekin tuah vet tum sehla Mordekai cu Siangpahrang ih rinsanmi upa asi thei nawn lo ding, Esther cu siangpahrang nupi asi thei nawn lo ding. Sihman sehla, annih in an tuah dingmi cu siangpahrang hnenah thudik theihter lawng kha a rak si. Cutin, an ral pa cu anmah siatsuahnak dingih a rak timtuah mi thlaithat nak parah thlai in a um sawn asi.\nPathian fate, zumtu pawlin kan zir ding fimkhur ding mi cu kan parah ziangvek siatnak tuahtu, kanmai thihnak thangkam rero tu, thangsiattu, that duhtu pawl ruangah maw thu pakahtkhat ruangah huatnak, ikfiknak, ngaidam thei lonak in kan thinlung sung hmun a luah tikah cui hmun cu satan hrangah ihkhun tha zet, satan ralkap station kan retsak vek khi asi. Cun khatlamah, huatnak, ikfiknak, dodalnak, le midang siatnak tuah duhnak, midang siatnak ah diriam duhnak, satan mizia pawl thawn Pathian Thlarau an um tlang thei lo. Kan ruangpum cu Pathian Thlarau Thianghlim cencilh mi, biak inn asivekin a bawrhhlawh mi lungput mizia pawl kan sunglam ah zianghman um ter lo ding, thianhlim ter ringring ding kan si. Mi tampi in thianhlimnak thu ah an theih sual theu mi cu taksa hrang ei le in sin le fen thianhlim nak le thlarau thianghlimnak an cawhpolh theu mi hi asi. Huatnak le thleidannak, iksiknak pawl umnak thinlung sungah Pathian Thlarau in hmun a nei lo, satan a lal sawn asi.\nCuruangah mi tampi satan thang sungah an tlak theu nak cu huatu, le siatsuahtu, thangsiattu pawlin tuahsiatnak ruangah siloin zumtu pawlin cu pawl parah huatnak, ngaidam thei lonak, iksik ikfiknak, an tlaksiatnak parah diriamnak satan mizia lungput an sunglamah hmunan luahternak in asi theu.\n· Thuanthu khirhkhan ah Esther: Tuisan ah Pathian in leitlun ah damnung ve dingin a lo sersiam hi Amai hrang a sunglawi zetmi tumtah nak tuahsuakdingin asi.\n· “Ka thih le thih, nun le nun” : Cui Pathian in na hrangah a tumtah mi cu tuansuak dingin daitlang le nuambangsel in a ngah lo, “Ka thih le thih” tiah Bawipai fialmi na tuan ve a tul.\n· Mi pakhat hmangin Pathian hnatuan ngai nep dah hlah: Pathian in a tumtah mi tuansuak dingin mibur tampi le leitlun mithmuh ah cawisannak le sunloih awknak pawl hi a tul lo, mi pakhat hmangin leitlun milai thuanthu a thlengter theu asi. Esther cu hringtu nulepa tangsungah thanglian mi asilo, miphun dang lakah sal a rak si.\n· Siangpahrangpa a itthat thei lo: nangmah siatsuah dingin a lo huatu pawlin thang an kam, an lo phiar rero lai ah van Pathian a itthat lo asi.\n· Haman ralrin ding: A lo huatu, siatsuah tumtu pawlin an lo tuahsiatnak hnakin a tihnung sawn mi cu nangmaisunglamah ngaidam thei lonak, mai hmakhua sialin midang siatsuahnak, satan mizia in a lo ukpang ding hi asi sawn.\n· Persia Siangpahrang Xerxer (Ahasueras) thinlung a thleng: Siangpahrang pawl thinlung cu Pathian kutsungah tidai reto mi vekfang asi. Pathian in a duhduh in a thlengter thei. Cuvek in zovek lunghak remrem, ruh belbel khal, a tul asi ahcun Pathian in a thleng thei theh asi.\n· Mordekai siangpahrangin a cawisang: Thiltha na tuah mi midang in an thei lo, cawisan ding na si zatin cawimawinak na hlawh lo asile na lungawi sawn aw. Na sinak hnakih sangah cawimawi na hlawh asile nangmah le nangmah tihnung dinhmunah na um asi ti na theih awk a tha.\n· Esther bu sungah “Pathian” ti ngan a um lo: Na duh mi Pathian hnen na dil ih na ngah lo ruangah siseh, na duh lo zawng na tawng rero ruangah siseh, leitlun mi pawlin nan nunah Pathian kutcakhmuh ding an neihlo ruangah siseh na mangbang dahhlah sheh. Mithmuh thei mi le leitlun mi ih cawimawi nak parah a hngat aw mi zumnak cu Pathian hnen ihsin ra mi asilo. Pathian hnen ihsin a ra mi zumnak nung, rumdam zumnak nei tu na si nak cu a tak in fiah asi theu. Cutikah, na nunah nangmah le na kiangkap leitlun mi pawlin na thuanthu parah Pathian kutcak hmuh ding an neih lo theunak asi. Vanram ah na leitlun thuanthu na zoh sal tikah Pathian in leitlun sual thim sung ihsin a Thlarau thianghlim in nitin a lo kai hruai, kilveng ih himdam ten Pain hnen a lo hruai thlen nak lamzin tluan na zohsal tikah sankhuk in lungawithu na sim cawk lo mi in an lungsung a luahkhat lai ding.\n· Phuba la lo ding: Midang in na parah ziang an tuah timi parah Pathian in na parah thu a tthen dah lo; nangmah in ziang na tuah timi parah thu a lo then ding. A lo huatu le siatsuah tumtu pawlin na parah an tuah thei mi cu zianghman tihphan ding a um lo; midang sualnak mawhnak ruangah nangmai thinlung sawn kha ngaidam thei lonak, huatnakin hmun a luah asile cucu tihnungzet mi cancer natnak vek asi ih na thlarau lo eisiattu, Pathian thlawsuah daltusawn asi. Raldonak cu Pathian ta asi, nehnak khal amai ta asi.


Biaknak Lam - Rev. Dr. Lalchunga - Chinland Today Media\nBiaknak Lam – Rev. Dr. Lalchunga\nPu Lalchunga ih thuhla tawi\nHmin : Lalchungnunga\nSuahni : 17 May 1935\nSuahnak hmun : Pukpui\nNulepa hmin : Pu Taikhuma & Pi Kambuaii (L)\nUnau : (12)\nSinak : Mission for Christ founder & President\nTufang umnak : Aizawl Durtlang\nRev. Dr. Lalchunga hi…\nPukpui Khua, Lunglei ah a suak.\n1958 September ah piantharnak a co.\n1958 September 23 ihsin Thuthangtha sim a thok.\n1964 February 14 ah kum (4) sung zeng ih a damlonakin Pathian in damnak a pe.\nPeng 1000 hnak ih tam ke rorin feh in thuthangtha a phuang.\nIndia ram North East le Burma ram hmun dangdang ah thuthangtha a sim.\nPathian in sunmang a pe ih 1983 ah Mission for Christ a din suak.\n1965 ah Falam District Burm ah ralkap pawlin an kai.\n1965 ah Tiau tidai parah ke in a feh.\n2006 ah Doctor of Divinity (D.D) hlan a si.\nCT : “Mission for Christ” dinsuahdan le hnatuan daan pawl theih kan hiar zet?\nLCN : Pathian in sunmang in pe ih cucu “Mission for Christ” hi a si. 22 November 1983 ahkhan mi 50 thawn Mission for Christ kan din. Kan tumtahbik cu hmun tin ih Pathian thuthangtha phuansuah le missionary thlahsuah a si. Mission for Christ hi kawhhran vekin kan feh lo tikhal ka sim cih duh. Zumnak thawn Missionary Training Centre, Hermon, Leitan, Durtlang ahkhan March 8, 1991 ah The Living Martyr Rev. Dr. Richard Wurmbrand in onnak in neihsak bet.\nPathian hnatuan dingah phurrit nasa tak kan nei ih kumtin missionary training nak kan nei ringring ih training suak hi mi 2000 lenglo an um zo ih missionary kan thlah mi 600 an kim zo. Mizoram sung vialah mission for Christ board hmun 7 ah kan dingih Unit 18 lenglo kan nei bet. Mission for Christ feh tlangin India ram sung state (7) ah le Burma, Nepal, Bhutan, Bangladesh, Tibet, Thailand, Laos, China, Golden Triangle pawl ah missionary kan thlah bet. Cun, kum 25 sung ah life member 728, Annual member 1078 le patron member 100 lenglo kan nei thei.\n1984 ihsin Mission for Christ thuthangtha cahlap kan suah thok. Cuiihleiah Natural Disaster thlennak hmun ah nasa takin Pathian rawnbawl le mibawmnak hna kan tuan. E.g. Burma Nargis Cyclone tla, tutiang cawlloin bawmnak kan nei ringring lai. Cun, thu dang deuh ah kaat in kan Missionary thlahmi mi pahnih Pi Zokhumi le Kyaw Tan martyr in liamsan bet. Kyaw Tan cu a lakphak in mi ah tuur an rawi sak. Curuangah April 15 cu kumtinten “MFC Martyr Day” ah kan phuang ta. Mizoram huap in kumtin crusade kan tuah ringring bet fawn. February 15, 2005 ah “Abundant Life Home” nauhak beunak inn kan din ih nauhak 19 lenglo an um zo. September 29, ihsin Weave (women equally active, valued and empowered) ministry kan nei. MFC hin thuthangtha sim (preaching), Zirhtirnak (Teaching) le Tidamnak (Healing) hi kan feh pi nasa a si.\nCT : Missionary pawl thlahlawh nan pek daan?\nLCN : Hitin lo simsehla a tha ke, missionary kan thlahmi hlawhsang bik ah Rs.5000 kan pe. Hmun dangdang in kan mah fehtlang in mission hna an tuan.\nCT : Mission hnatuan pawl lawng khawmpi nan nei dah maw?\nLCN : Thusuhnak tha a si. Vei(4) lai kanrak nei dah. Asinan, khawte vekih hnatuan an sivekin an um lo sungah an bialnak hmun kawhhran pawl an rak buai theu ruangah khawmpi kan tuah thei nawnlo.\nCT : Pathian hnen ih na hruai hmaisabik na mang lai maw?\nLCN : Ka Pianthar veten ka pa a piangthar lo ti ka thei ih zamrang theibikin ka pa hnenah rundamnak thu ka sim ih rundamnak a co. Ka pa hi Pathian hmai ih ka hruai hmaisabik cu a si. Vun relsau deuh in a thihni tiang Pathian hna ka tuannak ah thlacamnak thawn I bawmtu tangkaibik a siih ka diriam zet.\nCT : Pathian in hla lam ah a lo hmang maw?\nLCN : Hla hi fing (13) lenglo Pathian in I pe. Asinan, ka hlahphuahmi pawl hi a sah harsa zet lawnglawng an si zul. Thlacamnak thawn ka dawnmi an si ih album pakhat ah tuah thei ding ka tumtah. Cumi rualrual in hla kul zet a si vekin a thluk ka tuah vekih sakthiamtu um sehla ka duh nasa.\nCT : Na hla phuah mi laar (Pathian ih hman) hleice mmi a um maw?\nLCN : “Duhdawtnak ropi le sunglawi” hi Pathian in a hmang zet. Tulai tong cun a lar zet kan ti pei cu..! Cun, himi hla ka dawn zan kha a makzet. Mizoram buailai a si ih curfew nasazetih a um lai a si. Mi tampi ka inn ah an ra lut ih an tap an harsatnak pawl in sim. Cutin, zanvan thla ka cam ih ka dawnmi hla a si. Cun,“Aw, Misual vak hlo, ra kir awla” timi hla khal camping ka tuah lai ih ka dawnmi a si. Aizawl, Mission veng pawl cun choir tiangin an sak.\nCT : Evangelist ropi Billy Graham program (khawmpi) ah na tel tin kan thei?\nLCN : 1983 ah leitlun hmun dangdang ihsin Pathian hnatuan langsar deuh pawl workshop Billy Graham team ih hohanak thawn Amsterdam, Netherlands ah an tuah ih cunah ka tel ve. Thlarau lamah nasa zetin himi tum ihsin ka hmasawn sinsin in ka thei. Himi tum ah ruahlopin Pathian rawngbawl “Practical” ih hnatuan bik tiah laksawng in hlan. Cule leitlun pumhuap rawngbawltu pawlkom khalah member pakhat ka si phah. Culawngsioin, 1972 ih Billy Graham Kohima, Nagaland ih a rak tum khalah a khawm zaten ka tawiawm pi thotho.\nCT : Jesuh hmaitawn in na hmu ti thu kan thei?\nLCN : Aw a si. November 19, 1992 ih missionary training ka pek rero lai ah a si. Himi lai ih kan thupi cu “Pathian duhdawtnak thu” ti a si. Zan khat cu thaisun hrang ka thusim dingmi ka tuah rero lai ah ziangah Jesuh kha nunau Mari Magdaline hmaiah a lang hmaisabik?Timi thusuhnak nasa takin ka ruat ih a sannak ka hmuh mi cu a thihtiang a thlun ngamtu kha A nu Mary Magdalin lawng a si.\nCutin, nasa takin Pathian thlarau thianghlim pawlnak ka dawng. Cule ka dunglam ka zoh ih Jesuh cu minung vek rorin a ding ka hmu. Ka tho ih ka pan phei, Bawipa cibai ka lo buk ka tizawng le ka pom a tawngaw. Ka hmuh vete khan ka nunnak hi a thleng danglam aw theh rori in ka thei. Ka thinlung khal a kuai theh. Amit hmai ih duhdawtnak lang cun in neh tuk. Minit 15 sung kan pawlaw ih Pathian dungthlun hnatuan daan ding pawl khal fiangzet in ka theih phah. A duhdawtnak mit meng cun I neh tuk. Ka tlinlonak le a hrang hna ka tuannak pawl hi I theih sak zia pawl ka hmufiang sinsin. Himi tum ah thlarau in ka khat theh.\nCT : Chinmi refugee dinhmun kan thlen hi Pathian remruat tiah na ruat maw…Kan rampi ukawknak a tha leh ding na zum maw?\nLCN : Pathian remruat tiah ka ruat hrimhrim lo amahlawngte hivekih nan harsatnak ah Pathian lamah ttanlaknak ih nan hman ding ka lo duhsak sawn a si. Nan ram a tha leh ding cu ka zum zet ko, thlacamnak thawn ka lo bawm rero. Nini khat ni ahcun aipuang zetin nan ram ah nan tlung sal ding tihi ka zum zet fawn a si.\nCT : Na rawl hmeh duh bik?\nLCN : Voksa hi a si bik ko.\nCT : Mizoram, Aizawl pabik pakhat na siih a caancaan ah unau sinak tla hngilh zik khawp in “Khawsak lam pawl tiah” a phunphun in harsatnak in pek hi ziangtin na ruat?\nLCN : Mipakhat ruangah zate sual theh vekih hmuhawk sakhi cu thil dik a si hrimhrim lo asinan misual cu hrem ding tin ka lungkim.\nCT : Tulai Mizoram Christian hi ziangtin na hmu?\nLCN : Mizoram Christian hi sakhuanak in kan fehpibik in ka hmu. Kan tlusia vivo in ka hmu. Kan nun daan hi a lem vivo khalin ka hmu bet. Cun, ahleicein Presbyterian kawhhran a tam ih liberal kan uar tuk deuh tikah Pathian thu hi a sidaan ding vekin kan fehpi nawnlo. Ka thin in ti harzet.\nCT : Ziangtik caan ah thla na cam theu…na khuk na bil thei ringring maw?\nLCN : Zinglam 3:00-5:00am tiang khi ka thlacam caan a si. Cun, khukbil lo ih thla ka cam hi a tam sawn ka ti thei.\nCT : Phone hmangih thlacam lo buktu nikhat ah mi 1000 lenglo an um tin kan thei…cipciar?\nLCN : A si, phone sungih thlacam requesttu hi mi 1000 lenglo tla nikhat ah an um theu. Minung sinak cun ka bang zet theu. Asinan, Pathian hrang ka pekawknak tiah keimah hi kau zetin ka awngaw. Mobile phone pahnih ka siah aw cia ih betah landline ka lukham kiangah pakhat ka siahaw bet. Cutin, phone sungin catbangloin thlacamnak ka nei ringring. Mi tampi in damnak an co.\nCT : Na thlacamnak ruangah mi ziangzat hrawng in damnak an co ahleicein AIDS/HIV natnak nei pawl tivek kan thei cak zet?\nLCN : Mi ziangzat ka thlacamnak thawn an dam timi cu ka sim theilo deuh ding a bang. Pathian in a thei. Asinan, HIV/AIDS thu ahcun Sibawi pawl hnen ih felfai zetih an zohawk fel hnuah mi 11 in damnak famkim ka co sal tiah an phuang aw ih culo minung ziangmawtizat khalin an dam thu an phuang.\nCT : Baibal teh veiziat na siar suak zo?\nLCN : Vei 111ka siar suak zo.\nCT : Nangmahten’ sam na met aw theu an lo ti?\nLCN : Haaa…,cuvek thu nan rak thei, ka to deuh awknak pakhat a si. Thlalang ka zoh ih keimah ten kaihci thawn ka met aw theu ngai ko.\nCT : Ziangah nupi fanau thawn na um lo?\nLCN : Pathian in hivek ih ka um rem a ti sawn a si ka zum.\nCT : Gospel hlasak thiam na uar bik mi ?\nLCN : Rebecca Saimawii le Lalrutmawii. Rebecca cu pa vekih I zohtu a si. Cun, Pathian in nasazetin a hmang ih ka ngaina zet.\nCT : Mithi a kai tho tiah an lo rel theu?\nLCN : Himi thu hi Mizoram thuthang khalah nasa takin an suah theu asinan a then cun dik lemlo in an suah. Rohlupuii, Khatla Bungkawn, Aizawl ih um a si. Natnak a phunphun a parah a thleng ih a tawizawng cun date 22-08-78 nazi 9:00pm ah a thaw a cem. Hilai ah crusade ka tuah rero laifang a si. Cakuat in a thihthu in sim. Nazi 9:00pm ciahciah ih thlacamnak ka neih theu lai caan a rak si.\nRohlupuii hrangah midang khal thlacamsak dingah ka fial hai. Cutin, ka thlacam hlan nazi 9:00 hrawng ahcun a thaw a cem ih lengkhawm dingah fala tlangval an pungkhawm aw. Mandat khal an sak theh zo, a sungkhat unau an tap celcel. Cutin, ka thlacam kel ten nazi 9:00pm ahcun nasa takin a hrangah thla ka cam sak. Ruahlopin a thaw ala sal ih cutin a hung nung sal. Pathian hmin thangthat in um seh! A thawh hnu ah larawknak a hmuh mipawl khal a sim sal. Pathian thiltitheinak a si.\nCT : Mizoram ih camping rak tuah hmaisabik tu na si an timi a dik maw?\nLCN : 1964 ahkhan Durtlang Hospital ah camping ka rak tuah ih cucu a hmaisabik a si ko.\nCT : Burma ram hrang ih na pekawk daan kan thei duh bet?\nLCN : Champhai kiang Gur Tlang ah thla ka cam ih Burma lam hawi in thla ka cam cunah ka thinlung a danglam ih Burma ram duhdawtnak in ka khat. Cutin, Zo Khaw Thar, Tio, Phunte khua, Rih Khaw Dar, Len Tlang lamah thuthangtha sim in ka vak ih Phunte khua ah tla cun mi 480 in ka thusim an rak ngai hngehnge. Kawlram hrang thla ka cam tinten ka mitthli a tla. Fasting Prayer for Burma kan neih tinten nasatakin thuthangtha simnak le thlacamnak ka nei ringring. Vanapa Hall khalah Burma ram hrang thlacam ding in fial tikah khukbil in aw suak rorin ka tap. Burma ka duhdawtnak hi Pathian duhdawtnak a si ih ka simfiang thiam lo.\nCT : Tio tilian maksak na tan thu in ruah aw…mithen cun tidai parah na feh an lo ti?\nLCN : Nasa zetih Rikhawdar velih thuthangtha ka sim hnuah lotheihloin Mizoram lam pan ih feh a tul. Hilai ah Tio tidai cu liam hluahlo in a luang. Kawhhran upa, pastor, rawngbawltu le zumtu tampi cun Tio tivakap tiang in thlah. Tio tidai lian a mak tuk fawn ih tansuak thei ding rual a si hrimhrim lo. Zumnak thawn ka tan suak ding tiah zumnak ka nei ih dunglam zoh lo lawlaw in hmai nawr in ka feh.\nKa ban khat lam ah nauhak pakhat Zonghaka (tu ah upa Zonghaka Serchhip Distric Bungtlang ah tutiang a um) cumi le Ruantlang pa senior tak ka kai phah. Thinlung thlacamnak thawn Tio tidai liam hluahhlo ziangtizawng kawng khalih tan theilo ding cu Moses tipi tan suak daan ruah phah in le Pathian kaih hruainak rinsan in kan tan suak cu a si mai. Ral khatlam kanthleng cu mak an ti nasa. Cutin, ral lehlem khua Mualkawi ah kan riak ih a zan ah sermon in pe ih kan bannak Pathian thangthathnak hla kan sahmi cu “Aw Lalpa, tithianghlim ang che, ka rilrua awm te hi” ti a si. Cucu vei 150 rori cawl theiloin kan nawlh. Kan lawm nasa. Cutin, Mizoram hmun dangdang ah ke rorin peng 1000 lenglo thuthangtha sim in ka feh vivo.\nCT : Burma ram ih Pathian hna na tuannak hmun pawl…vuakvelh na tawng maw?\nLCN : 1996 ihsin kawlram hmun dangdang Rangoon, Mandalay, Mungzua, May Myo (Pyin Oo Lwein) Tahan-Kaleymyo pawl ah Pathian thuthangtha simnak ka nei. Harsatnak cu rel ding a tam nasa. 1965 ahkhan Falam District ah ralkap pawlin in kai dah.\nCT : Ziangtikah Rev. na ngah?\nLCN : 2005 ahkhan Tulsa Ok Las Osborn International Gospel Centre pawlin in pe.\nCT : Preacher duhbik\nLCN : Billy Graham.\nCT : Doctor of Divinity na ngah daan?\nLCN : Pathian hnatuanpi Rev. L.R. Colney thawn Yangon ah kan feh ih March 4, 2006 ah Rev. Dr. Michael Chongluai, Evangelical Bible Seminary International Board in Doctor of Divinity in hlan. Ka lungawi zet.\nCT : Chinmi lak ihsin na hnatuan lo bawmtu an um maw?\nLCN : Mi tampi’n in bawm. Rev. Timothy Thian Nun Thang hi nauhak te ih Pathian hnatuan a siih ka fak zet. 1995 lam ihsin a pumhlum in Pathian hna tuan tlang dingah kan kut kan kaiaw ih 2004 Ladonna Osborn rampi huat thuthangtha simnak phei ahcun tonglettu thiam tak ah a tang phah rori. Himi tum hrimhrim hin Rev. Timothy hin mipi duhsaknak a co nasa in ka hmu ih ka bulpak khal nasa tak ih I bawmtu pakhat a si. Tu ah MFC ah Coordinator hnatuan in a innsang nu Konya Timothy (WEAVE Director) thawn an um.\nCT : Mizoram Kawhhran ah na um maw?\nLCN : Durtlang ahkhin MFC kanmah te in kan khawm theu. Kawhhran ah ka um hran lo. Asian, kawhhran tin ah thuthangtha simnak ka nei vivo. Nikhat ah thuthangtha sim ding in hmun 100 lenglo ah in sawm theu asinan Pathian rem tinak telloin ka feh dahlo. Thlacamnak ka nei ta ih Pathian ih in khihhmuhnak hmun, hmun ah ka feh theu.\nCT : Pathian thu na simnak ah thah ding tiang ih lo hringhrotu na nei maw?\nLCN : Hmun tampi ah in that tum theu. Churachanpur le Imphal ih ka um lai ah tibuainak ka tawng tam zet. Ka thusim lai ah cahlap ten’ kan lo that ding tivek le ka lamzin fehnak in bawh ih thah in tum tivek hi rel ding ka thei hnuaihni asinan, Pathian in an thinlung a tham ih in tuah mawh dahlo. Pathian in an thinlung a thleng hnu ah in thah tum thu an rel theu. Veikhat khal, Manipur kiang thotho Kala rual Hindu lakah thuthangah ka sim ih mi 500 lenglo keimah that dingah hriamhrei thawn in kulh theh.\nVanthat le malmak ah mi pakhat in ka thusimmi a rak cohlang ngah ih cu pa cun ka thusimmi thaten a Hindu pi pawl hnenah a sim sal. Hindu pawl cun an biaknak dodal tiah in vuak that tum. Zanlam khawthim zawng lawngah ka feh suak thei. In that leu leu. Tu hnu veikhat na rat asile na nunnak kan lo la ding tiah in tiam ta. Martyr ih thih ka duh tuk, ka it that thei nawnlo. Pathian hrangih nunnak caan timi ka duhbikmi a si ruangah ka it that theilo, ka tho ih khavang hlan in thuthangtha sim dingah ka pok. Pathian in thih i siang hrihlo a si ding cutin mi ziangmawtizat in rundamnak thu an rak cohlang sawn riangri.\nLamzin ih misuam hmang (misual tululh) mi thah, cu ar thah bangih ruat mi ziangmawtizat khal Pathian in I hmang ih an nunnak a thleng hai. Kishor Kumar tla cu mi tihnungzet, mi that hluahlo men, an khua kiang cun a theilotu an um lo. Rualpi le tamzet a nei. A hmin an sal men hmanah an ttih. Zankhat cu kan mawtaw in rak suam tum ve ih cunah a kut in ka dir ih mawtaw sungah ka toh ih Pathian thu ka sim ih a nunnak a thleng aw theh. A tap rero ih a nunak a ning tuk ruang ih hivek thilsual rapthlak zet a rak tuah thu pawl tla i ruah, keimah khal ka lungawi ih ka tap thei. Culo, misual tamzet Pathian in i hmang ih an nunak a thleng hai mi tampi an um.\nCT : Tidamnak hnatuan na thawh daan cipciar deuh in kan thei duh?\nLCN : 1960-1954 tiang kumli sung lolam takin ka damlo ih cutin rinlozetin besia thizik in kum (4) sung Mizoram zato ah ka um. Ni tamzet Pathian a tongkam Baibal hmang ih I pawl hnuah na zumnak in feh aw tiah thu ka dawng ih dam lo ttawl emem cu ka tho vukvi. Pathian’n in ti dam tiah ka au. Durtlang zato ih um mi naa room tin lut in Pathian thu ka au suah vivo. Mak in ti nasa. Mi then cun phungzawl ih polh in ti. In cibai ngamlo. Kianghrol tla in pe. Kianghrol tul in Pathian’n in ti damlo tiah ka el. Mak an ti tuk. Damlo thlacam saknak ka nei vivo ih cutin mi tamzet in damnak an rak co.\nRev. Dr. Lalchungnunga phone: 0389-2361775/ 09436151024


Na Duhdawt Tuk Asikhallen Langter Tuk Hlah >>> – Meifar\nNa Duhdawt Tuk Asikhallen Langter Tuk Hlah >>>\nMarch 28, 2022 admin Lawrkhawm 0\n(Lungthin a kekkuai zo mi lengnu): “Na tlangval hi na duhdawt tuk asikhallen langter tuk aw hlah, na thinlung sung lawngah ret ṭha aw. A mawi tawkfang lawng in langter aw, na duhdawtnak na langter tuk asilen a lo namnuai sawn ding.\nNa duhdawtnak na langter tuk asilen a lo ngainep sawn dingih a duhduh in a lo puahcok tum ding. Na thinlung kha control neh tum awla pangaiten pehtlaih ringring tum aw, arak lo duhdawt ve ngaingai maw tihi zingzoi hmaisa aw.\nZiangvekin thutiam kamawknak a lo pe asikhallen 100% in zumaw hlah, leitlun ih ṭongkam ṭhabik / mawibik hmangin a lo lem asikhallen na taksa kha a hrangah hlanaw hrimhrim hlah. Hmailam caan cu zohman in an relcia thei lo ih nan ṭhenaw sal thei ringring ti kha thei camcin aw.\nThaisun ah nan ṭhenaw thei ringring ti theih awla nan neihawk hlan ahcun na taksa kha peaw hlah. Mipa pakhat lawngah thinnat ciamco ding a si lo mipa dang tampi an um ti kha thei ringring aw. A lo tlansantu mipa hrangah na mitthli forter hlah, a lo duhdawt ngaingai asilen na hnenah ara kirsal mai ding.\nAra kirsal lo asikhallen khuanui samhrisih nan si lo tin ruat thiam awla na thinlung sangka cu valdang hrangah lamzin sialsak aw. Midang aiin nangmah le nangmah kha duhdawtaw hmaisa bik aw, cun mah le mah rinsanaw thei dingin hnaṭuan zuam aw, thiamthil pakhat khat nei dingin zuam aw. A netabik ahcun mipa hi zum awl tuk aw hlah, na duhdawt tuk asikhallen na thinlung mit cu cawter hlah.\nNorth Korea In Unclear Bomb Test A Tum !!!\nTulai Milian Bik In, “Dam Rei Tuk Zuam Hlah Uh Sin, Asilolen Hlanhlai Ramkhel Biden, Trump Pawl Vekin Tulai Boruak Kan Siatsuah Ve Ding” A Ti


Maryland Ah Santhar Noah Lawngthar Sak - Chinland Today Media\nMaryland Ah Santhar Noah Lawngthar Sak\nDecember 10, 2012 5:08 am·0 comments\nRichard Greene cu 1974 kum ih zaankhat ah Bible a siar rero laiah Pathian in a hnenah, “Richard, Noah lawngpi a umdah vekin, atu khal Noah lawngthar cu na kawhhran thar vekin saktharsal aw,” tiah a sim, tiin Richard Greene cun a sim.\nCuruangah kan dung kumhnih a liam ahkhan pastor a tuannak Frostburg, Maryland santhar Noah lawngpi cu state dang thawn suksonak lamzinpi kap ah a sakthok.\nRichard Greene in, “Kei khal Noah vek ka si. Noah san laiah khal ti a lik hlansung hmuah cu, midang pawlin an hnihsan, an hmuhsuam ih an relsiat. Kei khal cuvek in ka tuar ko, cucu Jesuh a ratsal hlansung ka tuar hrih ko ding,” ti’n a sim.\nA sak ṭheh tikah santhar Noah lawngpi, Frostburg Ark, cu minung 17,000 tohkham a ummi auditoriumpi, hallpi, a si cih dingih, cunah Bible college le inn nei lo pawl hrangih eihin le hnipuan peknak hmun ah a cang ding.\nDuhdawt Mi Thawn Um TLang Caan A Mal!\nZarhkhat Sung Ih Leitlun Thlipi Rapthlak\nTimes Square siatsuah tumnak palik in an kham thei\nTaylor Swift Thawn Hmuihmel Bangawk Ruangah Kuthlak\n2009 Nobel Literature Prize A Dawng


Hi vek mipa pawl hi fala pawl in an thihpi | VCTH\nHome » Cahram » Theihkauhnak » Hi vek mipa pawl hi fala pawl in an thihpi\nBy vcth on May 1, 2017.\nFala pawl in ziangtin in uar ding, ziangtin ka hip ding ti hi tlangval tampi ih ruatmi a si. Nunau pawl ih an thih hnawhmi tlangval zaten in hmel ttha zet, ruangrai ttha zet hlir an silo……….\nThiamnak pakhatkhat nei\nFala pawl in talent pakhatkhat a nei mi mipa hi an uar. Guitar tum, hlasak, lehpannak lam, rawlsuan, camera zuk thiam, IT lam thiamnak tvp… Fala pawl hmai ah na thiamnak suah ding ningzak hlah. Ziangah tile nunau pawl in thiamnak a neimi mipa an uar. Nan ralrin ding a ummi cu a hleiluan tukin phorh, mai thiamnak hnak ih thiam vekih um ti pawl cu a ttha lo. Hi pa cu huar a tlai tin an lo hua sawn riangri ding.\nNunau zawn ruat thiam\nMipa le nunau hi kan sinak a dang aw vekin kan duhmi tla a dangaw ve. Curuangah fala thawn thu nan rel tikah bawhlung sit thu, wresling, boxing thu, ramkhel thu ti vek hnakin an duhmi topic hawl thiam aw. Cun nuna a tam sawn cu duat an duh, laksawng tete pek tla an duh. Laksawng ti tikah mankhung ciamco a ttul lo. Ahmat Tayah a si dingmi thil tete pek le a ngah ko.\nCapoh thiam phah tla hi a ttha. An lungawinak, an hnihnak ding tong ding tlasam lo dingin zuam aw. A hleice in an beidong caan, an lunglen caan ti vekah an lungawi ter thei tum aw.\nMithmai pan, hni\nRuangrai ttha ti vek tla a thupitnak a um ko ding nan tlaitluan (long-term) hrang ahcun mithmai pan le hni siamsi thei hi a thupi. Na hni mi mithmai hi an thinlung sungih a tangmi thil pakhat a si. Mawi ten na hni thei ding in haa faiten tthuah aw. Nunau pawl cu a tlangpi thu in mipa hnakin an thiangfai, thianfainak a duhtu an siih thiangfaiten um thei dingin zuam aw.\nRomantic tiam aw\nDuhdawtnak thu thawn pehpar aw in nunau pawl hi Romantic an duh. Mipa hrekkhat cu hi vek lam ah an tlasam zet. Romantic deuhnak hmun ah rawl-ei fehpi, lakphak, coffee in pi ti vek an duh.\nNangmah le nangmah rinsan awk aw\nMah le mah rinsan awknak a neilo mi mipa cu nunau pawl in an rinsan thei lo. Mah le mah rinsannak a neimi mipa pawl in an fala, an duhmi humhimten an ret thei.


Sahara Nelrawn thlisia 'Godzilla Dust Storm' in US ram nuai ding | Falam Online Media\nSahara Nelrawn thlisia ‘Godzilla Dust Storm’ in US ram nuai ding\nJune 27, 2020 admin\t0 Comments Thlisia, US thuthang\nKum tinten Sahara nelrawn thlisia hrang in Atlantic Ocean le southern United States lam a pan ṭheu ih tipi thuanthum zawhin Caribbean a thlen hrawng cun a ziamral ṭheh ṭheu.\nKum tin hrang ringring mi a si nan tukum 2020 Sahara nelṭiak thilsia cu kum dang vek a si lo. Sah khal a sah ih a tumtuk ruangah 408 km hrawng hlatnak boruak ih International Space Station khalin hmuhtheih a si.\nPeng 3500 (5600 km) hrawng ih sau a siih a tumtuk ruangah “Godzilla dust cloud” tiin an ko. A fehnak lamziin zoh a si le Florida west ihsin Texas, North Carolina ihsin Arkansas lam tiang a thleng dingih zerhte le zerhpi hrawng ah Southeast US a naui ding tiin The National Weather Service (NWS) cun an phuang.\n“Kum tin hrang ṭheu mi Sahara nelrawn thlisia a siih tuṭum ta cu a tumtuk cuang. Kum 50 sungih cakbik a si. A fehdan le a khul zoh ahcun hmaizerh ni 2-3 sung hrawng cu a zaam dingih Texas le Florida thlithiang pawl a ti bal ṭheh ding” tiin NWS meteorologist Patrick Blood cun a sim.\nUniversity of Puerto Rico’s School of Public Health zung bawi Pablo Méndez Lázaro khalin “Kum 50 sungih thacakbik nelrawn thlisia a siih Caribbean tikulh tamzet hrang khalah tih a nung zet” tiin AP hnen ah a sim.\nAn thinphan bikmi pakhat cu COVID-19 karhzai cuangnak hmun pawl ih thlisia hrang ding hi a siih “Covid – 19 nathrik kai pawl cu an thawthawt a har ih, tuah, thlisia in, in nuai bet ding tikah mina pawl hrang ah ngaituah um zet” tiin Boston University’s School of Public Health ih professor Gregory Wellenius in a sim.\nHealth officials khalin thilsia hrang cuangnak hmun ihsin a hlat thei biknak ih um dingin le innsung ih um ringring ding in khawsung ah tlangaunak a nei a si.\n← Megan Fox in a Pasal le Fa 3 Tanta in PaThlawi MGK a Dawi\nMinung thinlung pu lo Palik Sual maktara khal an rak um ko…… →\n63,000 Kyats luan man Halloween costume Lei Duh Tu An Tam – Reddit\nOctober 10, 2020 October 10, 2020 Ni Hnem Sung 0\nNi 30 hnu ah Beirut Innsiat tang in Minung Lungtur thawm an thei\nIsrael ram Dinhmun Ṭhalo, Nathrik kaitu an pung zutzo


Sunglam Nun Phuanglangmi - Chinland Today Media\nMay 22, 2012 12:31 am·0 comments\nTidai sungih na hmel na hmuh bangin, na sinak khal na thinlung sungah nah mu ve.\n– Thufim 27:19\nBible Siar Ding: Matthai 15:20\nA sunglawimi kan Bawipa Jesuh cu thihnak neh ih a thosaalmi Khrih a si ruangah Pathian kan thangtthat. Sunglam nun ah Thlarau Thianghlim ih ceencilhnak huham a tep ngahtu zumtu pitling pawl cun Emmaus lamzin tluan ah tho saal Bawipa thawn a feh tlangih pawlkomnak a neitu dungthluntu mi pahnih in an thinlung sungah mei alh vekih an tuar bangin pakhatkhat danglamzet ih theihnak kan nei (Luka 24:13-32).\nTirhthlah 4:31 sungih thilcangmi hi hminsin aw: “Thla an cam ttheh ve te’n cutawk ih an tonkhawmnak inn cu a hnin thluh. Thlarau Thianghlim in an khat ih Pathian Thu cu raaltthatzet in an sim.” Hi tawkih kan siarmi kawhhran vekih thlacam thei kawhhran dang an um lo. Ziangti’n thla kan cam ding ti a thei lotu kawhhran cun biakinn hnin ko in an au thei dah lo ding. Cuvek kawhhran ih na tel ahcun biakinn luhnak phar parah: “Ichabod” – “Pathian ih sunlawinak in a tlansan a si,” timi ngan ttul ding (1 Sam. 4:21). Cumi cu thlacam, huham le thangtthatnak ih thuthup a zir ngahtu le a theitu pawl lawngin Pathian lung ong in thla an cam thei ding. Mi hrek in, “A ttha, ka sunglam nun in Pathian ka thangtthat” an ti, na thinlung cu thangtthatnak in a khat a si ahcun cuih thangtthatnak nun cu hmuh theih in a lenglam nun ah a lang tengteng ding a si.\nSunglam ih hnattuantu Pathian huham a um hmaisa a ttul. Cumi cu mi thinlung le nunnak thlenghtu a si. Lenglam nun ah zianghman danglamnak a um hlan ah sunglam nun ah vanlam huham a luang hmaisa a ttul. Mipi pawl hiti’n ka sut: “Zaan dangah nan ra khawm lo si lo maw?” Cutikah annih in, “Kan thinlung le thlarau cu a ra tel ve,” ti’n in let. Curuangah hiti’n ka ti hngai, “A ttha, neta cu nan taksa ruangpum rori tel ve seh. Nan taksa ruangpum tel loin nan thlarau lawngih telpi cu kan duh lo. Nan minung rori ra tel ve in Pathian huham thawn khat ve uh,” ti’n ka ti.\nBiakinn ah Pathian thangtthat le thlacam ih caan kan hman asile kawhhran hmaisa lai vekin Pathian huham a cangvai ding. Tuni kawhhran tampi cu tidaan kel te’n rocaar le thi cuahco in an um, ziangahtile Biakinn cu thlacamnak inn ih an hman lo ruangah.\nPenticost huham cun tisami sinak a hloter. Pathian in zalennak co ding in duhsak. Mi tampi cun zohtthim le cawn dingmi hmuh an duh, atak an hawl; Khrih in a umpi mi le Thlarau Thianghlim thawn a khatmi zumtu hmuh an duh a si.\nSunglam nun ih Khrih a um lo ahcun lenglam nun in a ausuak thei lo.


A Ttha Deuh Ngaingai - Chinland Today Media\nMay 12, 2009 7:55 am·0 comments\nKa thinlung kaa hnih ah a feh. Hih nunnak hi taansan ih Khrih thawn um cu ka duhzet; cumi cu a ttha deuh ngaingai. ?Filipi 1:23\n– 2Siangpahrang 15-16\n1960 ihsin a laarzetmi hla cu “Getting Better” timi a si. Cuih hla sungah hlasaktu in a nolai caan a vun ruat saal ih caan tinte ah thil pawl ttha sinsin in a hmuh thu lungawi te’n a phuang. Hih hla hi thil a tthalam ih hmuhnak asinain vansiatnak ah, cumi ruahsannak hrangah hram bun ding thil taktak an um lo.\nBaibal Ca cun kan umnak leilung hi siatlam a pan vingvo thu a sim (2Tim 3:13). Nitin kan hmuhtonmi thil pawl in cuih thu a dik zia an langter. Cuvek thil ttha lo pawl cu ziangti’n kan hmasuan ding? Hrihram nei lemlo in a tthalam in zoh men ding maw, asilole ruahsannak nei lo thanauzet in um men ding so?\nTirhthlah Paul in hmasuan ding daan in zirh. Rom khua ih thawng a tlaklai ah Filipi kawhhran hnenah ca a kuat ih a siat cuahcomi leilungpi ah a dikmi ruahsannak a pek. Leitlun ah harsatnak le tuarnak um hmansehla zumtu hrang ahcun thil hi a ttha vingvo ko ding ti’n tha a pek hngai. “Ka thinlung kaa hnih ah a feh. Hih nunnak hi taansan ih Khrih thawn um cu ka duhzet. Cumi cu a ttha deuh ngaingai,” (Fil 1:23) a ti. Khrih hrangih harsat tuarnak in Amah thawn kumkhua kan um tlang leh ding timi thu in theihter.\nNunnak harsatnak a um thei, hmansehla nikhat ni ih Jesuh kan hmuh tikah cumi cu a ttha ngaingai leh ding!\nA hmel hmuh ding cu ka hmuitinmi a si,\nKa thlarau ih hiarhal bikmi a si;\nKa lamzin cu thlitu pi le harnak thawn khat hmanseh,\nA hmel ka hmuh cun ka di a riam ding.\nKhrih thawn um cu nomnak hmuahmuah lakah a nuambik.